02022O0912 — GA — 21.11.2022 — 001.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

Arna leasú le:









▼B

TREOIRLÍNE (AE) 2022/912 ÓN mBANC CEANNAIS EORPACH

an 24 Feabhra 2022

maidir le hUathchóras Nua Giniúna Mearaistrithe Ollsocraíochtaí Fíor-ama Tras- Eorpach (TARGET) agus lena n-aisghairtear Treoirlíne 2013/47/AE (BCE/2012/27) (BCE/2022/8)







ROINN I

FORÁLACHA GINEARÁLTA

Airteagal 1

Ábhar agus raon feidhme

Soláthraítear le TARGET na cuntais seo a leanas maidir le socraíocht in euro in airgead bainc cheannais,

(a) Príomhchuntais airgid (MCAnna) le haghaidh socraíocht oibríochaí le bainc cheannais;

(b) Cuntais airgid thiomnaithe le haghaidh ollsocraíocht fíor-ama (DCAnna RTGS ) agus fochuntais le haghaidh íocaíochtaí fíor-ama idirbhainc agus custaiméirí agus le haghaidh idirbhearta le córais choimhdeacha (AS) a shocrú;

(c) Cuntais theicniúla chórais choimhdeacha le haghaidh ollsocraíochta fíor-ama (cuntais theicniúla AS RTGS), cuntais theicniúla chórais choimhdeacha le haghaidh Socraíocht Íocaíochta Meandraí (TIPS) (cuntais theicniúla AS TIPS) agus cuntais chistí ráthaíochta córas coimhdeach (cuntais chistí ráthaíochta AS) chun idirbhearta a shocrú le jAS;

(d) Cuntais airgid thiomnaithe Urrúis-TARGET2 (DCAnna T2S) le haghaidh íocaíochtaí airgid i ndáil le hidirbhearta urrús; agus

(e) Cuntais airgid thiomnaithe do shocraíocht íocaíochtaí meandracha TARGET (TIPS DCAnna) chun íocaíochtaí meandracha a shocrú.

Airteagal 2

Sainmhínithe

Chun críocha na Treoirlíne seo beidh le gach ceann de na téarmaí seo a leanas an bhrí a shanntar dó in Iarscríbhinn III:

(1) “grúpa faireacháin cuntas“ (accounting monitoring group);

(2) “sealbhóir BIC inteagmhála” (addressable BIC holder);

(3) “córas coimhdeach” (AC), (ancillary system);

(4) “cuntas cistí ráthaíochta córais choimhdigh” (cuntas cistí ráthaíochta AS), (ancillary system guarantee funds account, AS guarantee funds account);

(5) “nós imeachta socraíochta córais choimhdigh“ (nós imeachta socraíochta AS), (ancillary system settlement procedure, AS settlement procedure);

(6) “ordú aistrithe córais choimhdigh” (ordú aistrithe AS), (ancillary system transfer order, AS transfer order);

(7) “uathsholáthar urrúis chomhthaobhaigh“ (auto-collateralisation);

(8) “uathordú aistrithe leachtacha” (automated liquidity transfer order);

(9) “leachtacht atá ar fáil“ (available liquidity);

(10) “grúpa baincéireachta“ (banking group);

(11) “brainse“ (branch);

(12) “teachtaireacht craolta“ (broadcast message);

(13) “lá gnó“ nó “lá gnó TARGET“ (business day or TARGET business day);

(14) “Cód aitheantais Gnó” (BIC), (business code identifier);

(15) “tuairim acmhainní“ (capacity opinion);

(16) “ordú aistrithe airgid’ (“cash transfer order”);

(17) “banc ceannais” (BC);

(18) “oibríocht bainc cheannais” (central bank operation);

(19) “BCN bainteach” (connected NCB);

(20) “Réiteach Teagmhasachta“ (Contingency Solution);

(21) “instititúid chreidmheasa“ (credit institution);

(22) “iarmhéid meabhráin creidmheasa” (CMB), (credit memorandum balance);

(23) “socraíocht traschórais“ (cross-system settlement);

(24) “Cuntas airgid tiomnaithe” (DCA), (dedicated cash account);

(25) “ráta na saoráide taisce“ (deposit facility rate);

(26) “saoráid taisce“ (deposit facility);

(27) “BCN sa limistér euro” (euro area NCB);

(28) “Scéim Aistrithe Creidmheasa Meandraí (SCT Inst.) SEPA de chuid na Comhairle Eorpaí um Íocaíochtaí” nó “Scéim SCT Inst”, (European Payments Council”s SEPA Instant Credit Transfer (SCT Inst) scheme or SCT Inst Scheme);

(29) “BC Eurochórais“ (Eurosystem CB);

(30) “teagmhas mainneachtana“(event of default);

(31) “cistí ráthaíochta“ (cistí rathaíochta);

(32) “imeachtaí dócmhainneachta“ (insolvency proceedings);

(33) “ordú íocaíochta meandraí“ (instant payment order);

(34) “páirtí inrochtana“ (instructing party);

(35) “creidmheas ionlae” (intraday credit);

(36) “gnólacht infheistíochta“ (investment firm);

(37) “BCNanna Leibhéal 3” (level 3 NCBs);

(38) “orduithe aistrithe leachtacha” (liquidity transfer order);

(39) “ráta na saoráide iasachta imeallach“ (marginal lending facility rate);

(40) “saoráid iasachta imeallach“ (marginal lending facility);

(41) “seirbhís shoghluaiste cuardaigh ionadaithe (MPL)” (mobile proxy look-up (MPL) service);

(42) “íocaíocht gar meandrach“ (near instant payment);

(43) “solathraí seirbhíse líonra” (network service provider);

(44) “ordú aistrithe airgid neamhshocraithe” (non-settled cash transfer order);

(45) “rannphairtí” (participant);

(46) “íocaí“ (payee);

(47) “íocóir“ (payer);

(48) “ordú íocaíochta” (payment order);

(49) “freagra dearfach aisghairme“ (positive recall answer);

(50) “comhlacht earnála poiblí” (public sector body);

(51) “páirtí treorach“ (reachable party);

(52) “nós imeachta socraíochta córais choimhdigh um ollsocraíocht fíor-ama” (Nós imeachta socraíochta AS RTGS), (Real-time gross settlement ancillary system settlement procedure” (RTGS AS settlement procedure);

(53) “cuntas teicniúil córais choimhdigh um ollsocraíocht fíor-ama” (Real-time gross settlement ancillary system technical account);

(54) “iarraidh ar aisghairm“ (recall request);

(55) “ordú aistrithe leachtacha riailbhunaithe” (rules-based liquidity transfer order);

(56) “grúpa cuntas bainc socraíochta” (settlement bank account group)

(57) “banc socraíochta” (settlement bank);

(58) “fionraí“ (suspension);

(59) “Cuntas TARGET” (TARGET account);

(60) “córas comhpháirte de TARGET” (TARGET component system);

(61) “comhordaitheoir TARGET” (TARGET coordinator);

(62) “nós imeachta socraíochta córais choimhdigh de Shocraíocht Íocaíochtaí Meandracha TARGET“ (Nós imeachta socraíochta AS TIPS), (TARGET Instant Payment Settlement (TIPS) ancillary system settlement procedure), (TIPS AS settlement procedure);

(63) “cuntas teicniúil chórais choimhdigh de Shocraíocht Íocaíochtaí Meandaracha TARGET” (cuntas theicniúil AS TIPS), (TARGET Instant Payment Settlement (TIPS) ancillary system technical account” (TIPS AS technical account);

(64) “bainisteoir socraíochta TARGET“ (TARGET settlement manager);

(65) “Urrúis-TARGET2” (T2S), (TARGET2-Securities);

(66) “mífheidhm theicniúil TARGET“ (technical malfunction of TARGET).

Airteagal 3

Córais chomhpháirteanna de TARGET

1. Tá struchtúr dlíthiúil ar TARGET mar iliomad córas íocaíochta atá comhdhéanta de na córais chomhpháirteanna de TARGET.

2. Oibríonn gach BC sa Eurochóras a chóras comhpháirte de TARGET féin.

3. Córas a ainmnítear mar sin faoin reachtaíocht náisiúnta ábhartha lena gcuirtear Treoir 98/26/CE ó Pharlaimint na hEorpa agus ón gComhairle chun feidhme a bheidh i ngach córas comhpháirte deTARGET ( 1 ).

4. Ní áireofar in ainmneacha na gcóras comhpháirteanna de TARGET ach “TARGET” agus ainm nó giorrúchán BC ábhartha an Eurochórais nó giorrúchán an Bhallstáit ina bhfuil an BC sin suite. Tabharfar BCE-TARGET ar chóras comhpháirte de TARGET an BCE.

Airteagal 4

Nasc BCNanna na mBallstát sin nach bhfuil an euro mar airgeadra acu

Ní fhéadfaidh BCNanna na mBallstát nach bhfuil an euro mar airgeadra acu bheith nasctha le TARGET ach amháin má thugann siad comhaontú i gcrích le BCanna an Eurochórais. Sonrófar sa chomhaontú sin go gcomhlíonfaidh na BCNanna nasctha sin an Treoirlíne seo, faoi réir aon sonraíochtaí agus modhnuithe iomchuí a chomhaontaítear go frithpháirteach.

Airteagal 5

Idirbhearta laistigh den CEBC

Próiseálfar idirbhearta atá ainmnithe in euro agus a dhéantar laistigh den Chóras Eorpach Banc Ceannais (CEBC) trí TARGET, seachas íocaíochtaí a chomhaontaíonn na BCanna go déthaobhach a phróseáil trí chuntais chomhfhreagracha, más iomchuí.

Airteagal 6

Oibleagáidí agus éilimh laistigh den Eurochóras

1. Déanfar aon socrú d’orduithe aistrithe airgid idir rannpháirtithe i gcórais éagsúla comhpháirteacha TARGET a chomhiomlánú go huathoibríoch agus beidh siad mar chuid d’oibleagáid nó d’éileamh aonair de gach NBC an limistéir euro i leith an BCE mar atá leagtha amach i gcomhaontú idir BCNanna an Eurochórais. Déanfar aon éileamh nó oibleagáid gach aon BC an limistéir euro i leith an BCE a choigeartú ar bhonn laethúil trí úsáid a bhaint as deilte iarmhéideanna deireadh lae gach cuntas TARGET atá i leabhair NBC an limistéir euro faoi seach.

2. Coinneoidh gach BCN an limistéir euro cuntas chun a oibleagáid nó a éileamh i leith an BCE a eascróidh as socraíocht íocaíochtaí idir córais chomhpháirteanna de TARGET2 a thaifeadadh.

3. Osclóidh an BCE cuntas ina leabhair do gach BCN an limistéir euro d’fhonn léiriú a dhéanamh ag deireadh an lae ar oibleagáid nó ar éileamh an BCN sin de limistéar an euro i leith an BCE.







ROINN II

RIALACHAS

Airteagal 7

Leibhéil rialachais

1. Gan dochar d’Airteagal 8 de Reacht an Chórais Eorpaigh Banc Ceannais agus an Bhainc Ceannais Eorpaigh (dá ngairtear “Reacht an CEBC” anseo feasta), beidh bainistíocht TARGET bunaithe ar scéim rialachais trí leibhéal. Tá na cúraimí a shanntar don Chomhairle Rialaithe (Leibhéal 1), don chomhlacht bainistíochta teicniúil agus oibríochtúil Leibhéal 2 agus do na BCNanna Leibhéal 3 leagtha síos in Iarscríbhinn I.

2. Beidh an Chomhairle Rialaithe freagrach as treorú, bainistiú agus rialú TARGET. Tagann na cúraimí a shanntar do Leibhéal 1 faoi inniúlacht eisiach na gComhairle Rialaithe.

3. De réir an tríú fomhír d’Airteagal 12.1 de Reacht an BCE, beidh BCanna an Eurochórais freagrach as na cúraimí a shanntar do Leibhéal 2, laistigh den chreat ginearálta arna sainiú ag an gComhairle Rialaithe. Bhunaigh an Chomhairle Rialaithe comhlacht Leibhéal 2 agus chuir BCanna an Eurochórais cúraimí bainistíochta teicniúla agus oibríochtiúla áirithe a bhaineann le TARGET ar a iontaibh.

4. Eagróidh BCanna an Eurochórais iad féin trí chomhaontuithe iomchuí a thabhairt i gcrích.

5. I gcomhréir leis an tríú fomhír d’Airteagal 12.1 de Reacht an CEBC, beidh BCNanna Leibhéal 3 freagrach as na cúraimí a shanntar do Leibhéal 3, laistigh den chreat ginearálta arna shainiú ag an gComhairle Rialaithe.

6. Déanfaidh na BCNanna Leibhéal 3 comhaontuithe a thabhairt i gcrích le BCanna an Eurochórais lena rialaítear soláthar seirbhísí ón BCNanna Leibhéal 3. Áireofar na BCNanna bainteacha sna comhaontuithe sin freisin, mar is iomchuí.

7. Déanfaidh an tEurochóras, mar sholáthraí seirbhísí T2S, agus BCanna sa Eurochórais mar oibreoirí a gcórais chomhpháirteanna de TARGET náisiúnta faoi seach comhaontú a thabhairt i gcrích lena rialaítear na seirbhísí atá le soláthar ag an Eurochóras do na BCanna maidir le hoibriú DCAnna T2S. Déanfaidh na BCNanna bainteacha comhaontuithe den sórt sin freisin, mar is iomchuí.







ROINN III

OIBRIÚ TARGET

Airteagal 8

Deasc tacaíochta córais

Bunóidh agus cothabhálfaidh gach aon BC sa Eurochóras deasc tacaíochta córais chun cabhrú le rannpháirtithe a gcóras chomhpháirte de TARGET náisiúnta faoi seach. Soláthrófar an deasc tacaíochta idir 07:00 CET agus 18:15 CET ar a laghad. Leathnófar é seo go 18:30 CET ar an lá deireanach den tréimhse chothabhála cúlchiste Eurochórais.

Airteagal 9

Coinníollacha comhchuibhithe le haghaidh rannpháirtíochta i TARGET

1. Glacfaidh gach BCN an limistéir euro socruithe chun na Coinníollacha Comhchuibhithe le haghaidh rannpháirtíochta i TARGET mar atá leagtha síos in Iarscríbinn I agus ionas go mbeidh an bhrí a shanntar dóibh in Iarscríbhinn III acu, má tá siad liostaithe in Iarscríbhinn III freisin. Rialófar go heisiach leis na socruithe seo an gaol idir BCN ábhartha an limistéir euro agus a rannphairtí maidir le hoscailt agus le hoibriu cuntas TARGET.

2. Le héifeacht ón 20 Samhain 2023, ní osclóidh BCanna an Eurochórais cuntais seachas cuntais TARGET do rannpháirtithe atá incháilithe chun páirt a ghlacadh i TARGET chun seirbhísí a thagann faoi raon feidhme na Treoirlíne seo a sholáthar, faoi réir na n-eisceachtaí seo a leanas: (a) cuntais do na rannpháirtithe sin atá liostaithe faoi Iarscríbhinn I, Cuid I, Airteagal 4(2), pointí (a) agus (b) de na Coinníollacha Comhchuibhithe maidir le rannpháirtíocht i TARGET; (b) cuntais ina gcoinnítear cistí idirlae chun críocha taiscí airgid agus aistarraingtí airgid a dhéanamh agus chun na críche sin amháin; (c) cuntais a úsáidtear chun cistí urghafa nó cistí a ghealltar do chreidiúnaí tríú páirtí nó cistí dá dtagraítear in Airteagal 3(1)(d) de Rialachán (AE) Uimh. 2021/378 ón mBanc Ceannais Eorpach (BCE/2021/1) ( 2 ) a shealbhú; (d) cuntais a úsáideann rannpháirtithe i gcórais a oibríonn BCN agus a úsáidtear chun íocaíochtaí meandracha a chomhlíonann an scéim ACS Inst a imréitiú.

3. Glacfaidh an BCE Téarmaí agus Coinníollacha BCE-TARGET trí na Coinníollacha Comhchuibhithe maidir le rannpháirtíocht i TARGET2, mar atá leagtha síos in Iarscríbhinn II, a chur chun feidhme. (a) Ní sholáthróidh BCE-TARGET seirbhísí imréitigh agus socraíochta ach d’eagraíochtaí imréitigh agus socraíochta, lena n-áirítear eintitis a bunaíodh lasmuigh den Limistéar Eorpach Eacnamaíoch (LEE), má tá siad faoi réir maoirseachta ag údarás inniúil agus má tá a rochtain ar BCE-TARGET formheasta ag an gComhairle Rialaithe; (b) Ní sholáthróidh BCE-TARGET creidmheas ionlae nó uathsholáthar urrúis chomhthaobhaigh.

4. Poibleofar na socruithe caighdeánacha arna nglacadh ag BCanna sa Eurochóras chun na Coinníollacha Comhchuibhithe le haghaidh rannpháirtíochta i TARGET a chur chun feidhme.

5. Féadfaidh BCanna sa Eurochóras maoluithe a iarraidh ar na Coinníollacha Comhchuibhithe le haghaidh rannpháirtíochta i TARGET ar bhonn srianta an dlí náisiúnta. Breithneoidh an Chomhairle Rialaithe iarratais den sórt sin ar bhonn cás-ar-chás agus deonóidh sí maoluithe nuair is iomchuí.

6. Faoi réir an chomhaontaithe airgeadaíochta ábhartha, féadfaidh an BCE coinníollacha iomchuí a chinneadh maidir le rannpháirtíocht i TARGET ag eintitis dá dtagraítear in Iarschríbhinn I, Cuid I, Airteagal 4(2), pointe (e).

7. Ní cheadóidh BCanna an Eurochóras d’aon eintiteas a bheith ina shealbhóir BIC inteagmhála nó ina pháirtí inrochtana ina gcóras comhpháirte de TARGET má ghníomhaíonn an t-eintiteas seo trí shealbhóir cuntais TARGET atá ina BCN de Bhallstát ach nach BC sa Eurochóras ná BCN bainteach é.

8. Ní chláróidh BCanna sa Eurochórais sealbhóirí BIC inteagmhála atá incháilithe chun páirt a ghlacadh i TARGET mar atá leagtha amach in Iarscríbhinn I, Cuid I, Airteagal 4, seachas a mbrainsí féin agus na heintitis sin atá liostaithe faoi Iarscríbhinn I, Cuid I, Airteagal 4(2), pointí (a) agus (b).

9. Cé is moite de rialacha i ndáil le AS, ní chuirfidh BCanna sa Eurochóras aon rialacha breise i bhfeidhm maidir le rannpháirtíocht i TARGET seachas iad siúd atá leagtha amach sna Coinníollacha Comhchuibhithe le haghaidh rannpháirtíochta i TARGET. Ní ghearrfar aon táillí as TARGET a úsáid nó i dtaca leis, seachas na táillí a leagtar amach in Iarscríbhinn I, Foscríbhinnn VI, cé is moite de tháillí a ghearrtar ar sheirbhísí a bhaineann le BCN a chomhbhainistíonn SCA (mar atá leagtha amach in Iarscríbhinn I, Cuid II, Airteagal 2) má thairgeann BCN sa Eurochórais na seirbhísí seo. Urramóidh BCN Eurochórais a thairgeann comhbhainistíocht SCA prionsabal an aisghabhála costas iomláin agus é ag socrú a tháillí ar na seirbhísí seo agus tabharfaidh sé ar aghaidh, ar a laghad, na costais iomlána a eascraíonn as na seirbhísí seo.

10. Mar mhaolú ar mhír 9, féadfaidh BCNanna Eurochórais rialacha breise a leagan síos maidir le cuntais TARGET a osclaíodh chun cistí a shealbhú a sholáthraítear mar chomhthaobhacht airgid nó atá mar chuid de chomhthiomsú cumhdaigh.

Airteagal 10

Creidmheas ionlae — Uathsholáthar urrúis chomhthaobhaigh

1. Féadfaidh BCNanna an limistéir euro creidmheas idirlae a thabhairt do rannpháirtí. Ní fhéadfar creidmheas idirlae a dheonú ach ar a phríomh-SCA agus i gcomhréir leis na socruithe lena gcuirtear i bhfeidhm na rialacha maidir le creidmheas ionlae a sholáthar a leagtar síos in Iarscríbhinn I, Cuid II. Ní dheonófar aon chreidmheas idirlae do rannpháirtí a bhfuil a cháilitheacht mar chontrapháirtí d’oibríochtaí beartais airgeadaíochta an Eurochórais curtha ar fionraí nó a bhfuil deireadh curtha leis.

2. Tar éis dóibh iarratas a fháil ó rannpháirtí a bhfuil rochtain aige ar chreidmheas ionlae, tairgfidh BCNanna an limistéir euro saoráid uathsholáthar urrúis chomhthaobhaigh ar DCAnna T2S, ar choinníoll go ndéantar é seo i gcomhréir leis na Coinníollacha um Oibríochtaí Uath-sholáthar urrúis chomhthaobhaigh a leagtar síos in Iarscríbhinn I, Cuid IV.

3. Ní bheidh rannpháirtithe atá faoi réir bearta sriantacha arna nglacadh ag Comhairle an Aontais Eorpaigh nó ag na Ballstáit de bhun Airteagal 65(1), pointe (b), Airteagal 75 nó Airteagal 215 den Conradh, a bhfuil a gcur chun bhfeidhme, dar le BCN ábhartha an limistéir euro agus tar éis an BCE a chur ar an eolas, neamh-chomhoiriúnach le feidhmiú rianúil TARGET, incháilithe le haghaidh creidmheasa idirlae nó uath-sholáthar urrúis chomhthaobhaigh.

4. Féadfaidh BCNanna an limistéir euro creidmheas ionlae a dheonú do AS mar a leagtar amach in Iarscríbhinn I, Cuid II, Airteagal 10(2), pointe (d) ar choinníoll gur cuireadh na socruithe faoi bhráid na Comhairle Rialaithe roimh ré agus go mbeidh siad formheasta ag an gComhairle Rialaithe.

5. Féadfaidh BCNanna an limistéir euro creidmheas thar oíche a dheonú do chontrapháirtithe lárnacha incháilithe áirithe (CPLanna), faoi na coinníollacha atá leagtha amach in Iarscríbhinn I, Cuid II, Airteagal 10(5), ar choinníoll gur cuireadh an iarraidh faoi bhráid na Comhairle Rialaithe roimh ré agus go mbeidh sí formheasta ag an gComhairle Rialaithe.

6. Féadfaidh an Chomhairle Rialaithe, ar thogra ó BCN ábhartha an limistéir euro, na ranna cisteáin dá dtagraítear in Iarscríbhinn I, Cuid II, Airteagal 10(2), pointe (b) a dhíolmhú ón gceanglas comhthaobhacht leordhóthanach a sholáthar sula bhfaigheann siad creidmheas ionlae.

7. I gcás ina gcinneann BCN an limistéir euro rochtain rannpháirtí ar chreidmheas idirlae nó ar uath-sholáthar urrúis chomhthaobhaigh a chur ar fhionraí, a theorannú nó a fhoirceannadh, ar fhorais stuamachta mar atá leagtha amach in Iarscríbhinn I, Cuid II, Airteagal 13(1), pointe (c) nó Iarscríbhinn I , Cuid IV, Airteagal 11, faoi seach, tabharfaidh sí fógra i scríbhinn láithreach don BCE agus do BCNanna eile an limistéir euro agus do BCNanna bainteacha. Nuair is iomchuí, déanfaidh an Chomhairle Rialaithe cinneadh maidir le cur chun feidhme aonfhoirmeach na mbeart arna nglacadh i ngach córas comhpháirte de TARGET.

8. Má dhéantar rochtain contrapháirtí ar ionstraimí beartais airgeadaíochta a fhionraí, a theorannú nó a eisiamh ar fhorais stuamachta nó ar shlí eile i gcomhréir leis na forálacha náisiúnta lena gcuirtear chun feidhme Airteagal 158 de Threoirlíne (AE) 2015/510 ón mBanc Ceannais Eorpach (BCE/2014/60) ( 3 ), déanfaidh BCN ábhartha an limistéir euro an cinneadh sin a chur chun feidhme maidir le rochtain ar chreidmheas ionlae, de bhun forálacha sna socruithe conarthacha nó rialúcháin arna gcur i bhfeidhm ag BCN ábhartha an limistéir euro.

9. I gcás ina gcinneann BCN an limistéir euro rochtain chontrapháirtí bheartas airgeadaíochta an Eurochórais ar shaoráidí creidmheasa idirlae nó a chur ar fionraí, a uath-sholáthar urrúis chomhthaobhaightheorannú nó a fhoirceannadh i gcomhréir le hIarscríbhinn I, Cuid II, Airteagal 13(1) nó Iarscríbhinn I, Cuid IV, Airteagal 11, faoi seach, ní thiocfaidh an cinneadh sin i bhfeidhm go dtí go mbeidh sé ceadaithe ag Comhairle Rialaithe BCE.

10. De mhaolú ó mhír 9, in imthosca práinneacha, féadfaidh BCN an limistéir euro rochtain chontrapháirtí bheartas airgeadaíochta an Eurochórais ar shaoráidí creidmheasa agus/nó uathchomhthaobhachta ionlae a chur ar fionraí le héifeacht láithreach. I gcásanna den sórt sin tabharfaidh BCN an limistéir euro lena mbaineann fógra i scríbhinn don Chomhairle Rialaithe BCE láithreach. Beidh sé de chumhacht ag an gComhairle Rialaithe BCE gníomh BCN an limistéir euro a aisiompú. Mar sin féin, mura gcuireann Comhairle Rialaithe BCE fógra do BCN an limistéir euro faoin aisiompú sin laistigh de 10 lá gnó tar éis don BCE fógra a fháil, measfar gur cheadaigh Comhairle Rialaithe an BCE gníomh BCN an limistéir euro.

11. Féadfaidh Comhairle Rialaithe an BCE a chinneadh na pionóis a leagtar amach in Iarscríbinn I, Cuid II, Airteagal 12(4) a tharscaoileadh nó a laghdú má tá iarmhéid dochair an eintitis i dtrácht ag deireadh an lae inchurtha i leith force majeure agus/nó mífheidhme teicniúil ar TARGET, an téarma deiridh mar a shainmhínítear in Iarscríbhinn III.

Airteagal 11

Coinníollacha breise le haghaidh AS

1. I dteannta fhorálacha Airteagal 9(1) go (9), beidh feidhm ag an méid seo a leanas maidir leis an gcaidreamh idir BC sa Eurochóras ábhartha agus an AS lena n-áirítear ASanna a oibríonn BCanna sa Eurochóras.

2. Soláthróidh BCanna sa Eurochóras seirbhísí aistrithe cistí in airgead bainc cheannais don AS atá ag gníomhú sa cháil sin. Tairgfear na seirbhísí seo trí cheachtar acu: (a) an nós imeachta um Shocraíocht AS TIPS chun tacú le socraíocht íocaíochtaí meandracha de bhun na scéime ACS Inst nó íocaíochtaí beagnach meandracha i leabhair an AS; nó (b) Nósanna Imeachta Socraíochta AS RTGS do gach cás gnó eile.

3. Féadfaidh BCanna sa Eurochóras, go heisceachtúil agus tar éis cead a fháil ón gcomhlacht Leibhéal 2 dá dtagraítear in Iarscríbhinn II, úsáid DCA RTGS ag AS a fhorcheadú ach amháin maidir le socraíocht íocaíochtaí meandracha de bhun na scéime ACS Inst. Beidh iarraidh réasúnaithe ón AS de dhíth le haghaidh iarratais ar chead. Má dheonaítear an iarraidh beidh feidhm ag an bpraghsáil atá leagtha amach in Iarscríbhinn I, Foscríbhinn VI, mír 4.

4. Osclóidh gach BC sa Eurochóras fochuntas ar iarratas le haghaidh aon bhainc um shocraíochtaí a bhfuil DCA RTGS aige dó nuair a ghlacann AS an bhainc um shocraíochtaí páirt i gcóras comhpháirte de TARGET an BCN sin sa Eurochóras nó i gcóras comhpháirte de TARGET difriúil.

5. Féadfaidh BCanna sa Eurochóras, de bharr na gcoinníollacha sin in Iarscríbhinn I, coinníollacha a leagan síos maidir le rannpháirtíocht AS i TARGET a bhaineann le: (a) leanúnachas gnó agus nósanna imeachta teagmhasachta; (b) cineál na teidlíochta ar chistí a choinnítear ar chuntas TARGET i gcás nach leis an AS na cistí a choinnítear; (c) cearta gealltáin agus fritháirimh na BCanna ar chuntais TARGET atá i seilbh an AS nó thar a cheann; (d) bailiú agus dáileadh úis fabhraithe; (e) ceanglais rialála (lena n-áirítear maoirseacht) ar bhainc socraíochta AS nó ar AS (lena n-áirítear iad siúd a chuireann rialtóirí eachtracha i bhfeidhm); (f) malartú faisnéise chun comhlíonadh le beartas an Eurochórais a fhíorú.

6. Déanfaidh BCanna sa Eurochóras faisnéis a mhalartú maidir le haon teagmhas suntasach le linn phróiseas socraíochta AS.

Airteagal 12

Maoiniú agus modheolaíocht costais

1. Cinnfidh an Chomhairle Rialaithe na rialacha is infheidhme maidir le maoiniú TARGET.

2. Cinnfidh an Chomhairle Rialaithe an struchtúr praghsála do TARGET ag baint úsáide as modheolaíocht costais chomhchoiteann an Eurochórais.

Airteagal 13

Forálacha slándála

Comhlíonfaidh BCanna sa Eurochóras bearta a shonróidh an Chomhairle Rialaithe lena leagtar amach na beartais slándála agus na ceanglais slándála agus na rialuithe slándála is infheidhme maidir le TARGET, lena n-áirítear i ndáil le cibear-athléimneacht agus slándáil faisnéise.

Airteagal 14

Rialacha iniúchóireachta

Déanfar measúnuithe iniúchóireachta i gcomhréir leis na prionsabail agus na socruithe atá leagtha amach i mBeartas Iniúchóireachta CEBC na gComhairle Rialaithe

Airteagal 15

Oibleagáidí i gcás fionraí nó foirceanta

1. Déanfaidh BCanna sa Eurochóras rannpháirtíocht rannpháirtí sa chóras comhpháirte de TARGET ábhartha a fhoirceannadh nó a fhionraí láithreach, gan fógra a thabhairt roimh ré, más rud é: (a) go n-osclaítear imeachtaí dócmhainneachta i ndáil le rannpháirtí; nó (b) nach gcomhlíonann rannpháirtí na critéir rochtana maidir le rannpháirtíocht sa chóras comhpháirtech TARGET ábhartha a thuilleadh.

2. Má dhéanann BC sa Eurochóras rannpháirtíocht rannpháirtí i TARGET a fhionraí nó a fhoirceannadh i gcomhréir le mír 1 nó ar fhorais stuamachta i gcomhréir le hAirteagal 17, tabharfaidh sé fógra láithreach do gach BC eile sa Eurochóras, ag soláthar gach ceann díobh seo a leanas: (a) ainm agus BIC an rannpháirtí; (b) an fhaisnéis a raibh cinneadh BCN an limistéir euro bunaithe uirthi, lena n-áirítear aon fhaisnéis nó tuairim a fuarthas ón údarás maoirseachta ábhartha; (c) an beart a glacadh agus tréimhse ama beartaithe lena chur i bhfeidhm. Déanfaidh gach BC sa Eurochóras, má iarrann BC eile sa Eurochóras amhlaidh, faisnéis a mhalartú i ndáil leis an rannpháirtí sin, lena n-áirítear faisnéis maidir le orduithe aistrithe airgid a dhírítear air.

3. Glacfaidh BC sa Eurochóras a chuir deireadh le rannpháirtíocht rannpháirtí ina chóras comhpháirteach TARGET nó a chuir ar fionraí í, i gcomhréir le mír 1, dliteanas air féin i ndáil le BCanna eile sa Eurochóras más rud é: (a) ina dhiaidh sin, go n-údaraíonn sé socraíocht orduithe airgid a dhírítear ar rannpháirtithe a bhfuil a rannpháirtíocht curtha ar fionraí nó foirceanta aige; nó (b) nach gcomhlíonann sé leis na hoibleagáidí i míreanna 1 agus 2.

4. Ní dhéanfaidh BC sa Eurochóras a chuir rannpháirtíocht rannpháirtí ina chóras comhpháirteach TARGET ar fionraí de bhun mhír 1(a) íocaíochtaí ón rannpháirtí sin a phróiseáil ach amháin ar threoracha a ionadaithe, lena n-áirítear iad siúd arna gceapadh ag údarás inniúil nó cúirt, amhail riarthóir dócmhainneachta an rannpháirtí, nó de bhun cinnidh infhorghníomhaithe ó údarás inniúil nó ó chúirt a sholáthraíonn treoracha maidir leis an gcaoi a ndéanfar na híocaíochtaí a phróiseáil. Diúltóidh BC sa Eurochóras do gach ordú aistrithe airgid atá ag dul amach ó DCA(nna) TIPS rannpháirtí ar fionraí.

Airteagal 16

Nósanna imeachta maidir le diúltú iarratais ar rannpháirtíocht i TARGET ar fhorais stuamachta

Más rud é, de bhun Iarscrbhínn I, Cuid I, Airteagal 5(5)(c), go ndiúltaíonn BC sa Eurochóras iarratas a bheith rannpháirteach i TARGET ar fhorais stuamachta, cuirfidh BC sin an Eurochórais BCanna eile sa Eurochórais ar an eolas go pras faoin diúltú sin.

Airteagal 17

Nósanna imeachta maidir le fionraí, teorannú nó foirceannadh rannpháirtíochta i TARGET agus maidir le rochtain ar chreidmheas ionlae agus ar uath-sholáthar urrúis chomhthaobhaigh ar fhorais stuamachta.

1. Más rud é, ar fhorais stuamachta, go ndéanann BCN an limistéir euro rochtain rannpháirtí ar chreidmheas ionlae a fhionraí, a theorannú nó a fhoirceannadh de bhun Iarscríbhinn I, Cuid II, Airteagal 13(1), pointe (c) nó rochtain ar uathsholáthar urrúis chomhthaobhaigh a fhionraí, a theorannú nó a fhoirceannadh de bhun Iarscríbhinn I, Cuid IV, Airteagal 11 nó go ndéanann BC an Eurochórais rannpháirtíocht rannpháirtí i TARGET a fhionraí nó a fhoirceannadh de bhun Iarscríbhinn I, Cuid I, Airteagal 25(2), pointe (e), beidh éifeacht leis an gcinneadh, a mhéid is féidir, ag an am céanna i ngach córas comhpháirte de TARGET2.

2. Soláthróidh BCN an limistéir euro an fhaisnéis dá dtagraítear in Airteagal 15(2) go pras do na húdaráis mhaoirseachta ábhartha i mBallstát BCN an limistéir euro agus iarrfaidh sé orthu faisnéis a chomhroinnt le húdaráis mhaoirseachta na mBallstát eile ina bhfuil fochuideachta nó brainse ag an rannpháirtí. Agus an cinneadh de bhun mhír 1 á chur san áireamh, deanfaidh BCNanna eile an limistéir euro gníomhaíocht iomchuí agus soláthróidh siad faisnéis faoi sin don BCE go pras.

3. Féadfaidh Bord Feidhmiúcháin an BCE a mholadh don Chomhairle Rialaithe aon chinntí a dhéanamh d’fhonn a chinntiú go gcuirfear na bearta a glacadh de bhun mhíreanna 1 agus 2 i bhfeidhm go haonfhoirmeach.

4. Cuirfidh BCNanna an limistéir euro sna Ballstáit ina bhfuil an cinneadh le cur i bhfeidhm an rannpháirtí ar an eolas faoin gcinneadh, agus glacfaidh siad gach beart cur chun feidhme is gá.

Airteagal 18

Nósanna imeachta maidir le comhar ag BCanna sa Eurochóras i ndáil le bearta riaracháin nó sriantacha

Maidir le cur i bhfeidhm Iarscríbhinn I, Cuid I, Airteagal 29(3):

1. roinnfidh aon BC sa Eurochóras gach faisnéis a fhaigheann sé i ndáil le hordú íocaíochta beartaithe go pras le BCanna uile a bhféadfadh tionchar a bheith orthu mar thoradh air, seachas orduithe um aistriú leachtacha idir cuntais éagsúla an rannpháirtí chéanna;

2. déanfaidh aon BC sa Eurohóras a fhaigheann fianaise ó rannpháirtí go ndearnadh fógra chuig aon údarás inniúil, nó go bhfuarthas toiliú uaidh, an fhianaise sin a tharchur go pras chuig aon BC eile a ghníomhaíonn mar sholáthraí seirbhíse íocaíochta an íocóra nó an íocaí de réir mar is cuí;

3. cuirfidh BC sa Eurochóras atá ag gníomhú mar sholáthraí seirbhíse íocaíochta an íocóra in iúl go pras don íocóir ansin gur féidir leis ordú ábhartha um aistriú airgid a iontráil i TARGET.

Airteagal 19

Nósanna imeachta leanúnachais gnó agus teagmhasachta

1. Má tharlaíonn teagmhas a dhéanann difear do ghnáthoibriú TARGET, tabharfaidh BC sa Eurochóras lena mbaineann fógra láithreach do chomhordaitheoir TARGET, agus cinnfidh an chomhordaitheoir sin, in éineacht le bainisteoir socraíochta BC sa Eurochóras lena mbaineann ar na céimeanna eile is gá a ghlacadh.

2. Déanfaidh BCanna sa Eurochóras mainneachtain atá nasctha le rannpháirtí dá dtagraítear in Iarscríbhinn I Aguisín IV, mír 2.4, 3.3 nó 4.2 a thuairisciú do chomhordaitheoir TARGET tráth nach déanaí ná 30 nóiméad tar éis thús na mainneachtana nó ar an gcéad deis tar éis dóibh an mhainneachtain a bhrath dá bhféadfadh an mhainneachtain sin dul i bhfeidhm ar oibriú TARGET nó riosca sistéamach a chruthú nó má tá an rannpháirtí ainmnithe mar rannpháirtí criticiúil ag BCanna sa Eurochóras ar bhonn critéar a dhéantar a nuashonrú go tréimhsiúil agus a fhoilsiú ar shuíomh gréasáin an BCE.

3. In imthosca eisceachtúla, féadfaidh BCanna an Eurochórais cinneadh a dhéanamh sceideal oibriúcháin TARGET a athrú ar chúiseanna lena n-áirítear ach gan a bheith teoranta do mhainneachtain a dhéanann difear do AS. Déanfaidh BCanna an Eurochórais an cinneadh sin i dteannta a chéile.

4. I gcás aon imeachtaí eile a d’fhéadfadh tionchar a bheith acu ar ghnáthfheidhmiú TARGET, déanfaidh BC an Eurochórais lena mbaineann faireachán agus bainistíocht ar imeachtaí den sórt sin d’fhonn cosc a chur ar aon iarmhairt ar fheidhmiú rianúil TARGET.

5. Coinneoidh BCanna an Eurochórais nasc leis an Réiteach Teagmhasachta a choinneáil.

Airteagal 20

An chaoi ina ndéileálfar le héilimh faoi scéim cúitimh TARGET

1. Mura gcinnfidh an Chomhairle Rialaithe a mhalairt, déanfar an nós imeachta cúitimh a leagtar amach in Iarscríbhinn I, Foscríbhinnn II a bhainistiú i gcomhréir leis an Airteagal seo.

2. Déanfaidh BC an rannpháirtí a chuireann isteach an t-éileamh ar chúiteamh an t-éileamh sin a mheas ar bhonn réamhshuime agus déanfaidh sé cumarsáid leis an rannpháirtí maidir leis an measúnú sin. Nuair is gá chun éilimh a mheas, tabharfaidh BCanna eile lena mbaineann cúnamh don BC sin. Cuirfidh an BC ábhartha an BCE agus gach BC eile lena mbaineann ar an eolas a luaithe is a bheidh sé féin ar an eolas faoi éilimh atá ar feitheamh.

3. Laistigh de naoi seachtaine tar éis mífheidhmiú teicniúil TARGET, ullmhóidh BC an rannpháirtí a chuir isteach an t-éileamh réamhthuarascáil mheasúnaithe ina mbeidh measúnú BC ar na héilimh a fuarthas agus cuirfidh sé faoi bhráid an BCE agus gach BC eile lena mbaineann í.

4. Laistigh de chúig seachtaine tar éis na réamhthuarascála mheasúnaithe a fháil, déanfaidh an Chomhairle Rialaithe an measúnú deiridh ar gach éileamh a fuarthas, agus cinnfidh sí ar na tairiscintí cúitimh atá le déanamh do na rannpháirtithe i gceist. Laistigh de chúig lá gnó tar éis an measúnú deiridh a bheith críochnaithe, cuirfidh an BCE toradh an mheasúnaithe deiridh in iúl do na BCanna lena mbaineann. Cuirfidh na BCanna sin a gcuid rannpháirtithe ar an eolas go pras faoi thoradh an mheasúnaithe deiridh agus, nuair is infheidhme, faoi shonraí na tairisceana cúitimh, mar aon leis an bhfoirm arb éard í an litir ghlactha.

5. Laistigh de dhá sheachtain tar éis dul in éag don tréimhse dá dtagraítear san abairt dheiridh d’Iarscríbhinn I, Aguisín II, mír 4(d), cuirfidh an BC an BCE agus gach BC eile lena mbaineann ar an eolas faoi na tairiscintí cúitimh ar glacadh leo agus cé na tairiscintí cúitimh ar diúltaíodh dóibh.

6. Cuirfidh na BCanna an BCE ar an eolas faoi aon éileamh a chuireann a gcuid rannpháirtithe faoina mbráid agus atá lasmuigh de raon feidhme scéim chúitimh TARGET, ach a bhaineann le mífheidhm theicniúil TARGET.

Airteagal 21

An chaoi ina ndéileálfar le caillteanais mar gheall ar mhífheidhm theicniúil TARGET

1. I gcás mífheidhmiú theicniúil TARGET: (a) Ar thaobh an íocóra, baineann aon BC, a bhfuil íocóir tar éis taisce a chur leis, sochar as gnóthachain airgeadais áirithe arb ionann iad agus an difríocht idir ráta phríomhoibríochtaí athmhaoiniúcháin an Eurochórais agus an ráta taisce a chuirtear i bhfeidhm ar an méadú imeallach ar úsáid shaoráid taisce an Eurochórais ar feadh tréimhse mhífheidhm theicniúil TARGET agus suas go dtí méid na n-orduithe airgid neamhshocraithe. I gcás go bhfágtar cistí barrachais neamhchúitithe ag an íocóir, is ionann na gnóthachain airgeadais agus ráta phríomhoibríochtaí athmhaoiniúcháin an Eurochórais, a chuirtear i bhfeidhm ar mhéid na gcistí barrachais neamhúsmhara ar feadh tréimhse mhífheidhm theicniúil TARGET agus suas go dtí méid na n-orduithe airgid neamhshocraithe. (b) Ar thaobh an íocaí, baineann an BC a bhfuil an t-íocaí ar iasacht uaidh trí úsáid a bhaint as an tsaoráid iasachta imeallach sochar as gnóthachain airgeadais áirithe arb ionann iad agus an difríocht idir an ráta saoráide iasachta imeallach agus ráta phríomhoibríochtaí athmhaoiniúcháin an Eurochórais a chuirtear i bhfeidhm ar an méadú imeallach ar úsáid na saoráide iasachta imeallaí ar feadh tréimhse mhífheidhm theicniúil TARGET agus suas go dtí méid na n-orduithe íocaíochta neamhshocraithe.

2. Is ionann gnóthachain airgeadais an BCE: (a) an tuilleamh i ndáil leis na BCNanna bainteacha a eascraíonn as luach saothair éagsúil iarmhéideanna deiridh lae na BCNanna bainteacha sin i ndáil leis an BCE; agus (b) méid an úis phionósaigh a fhaigheann an BCE ó BCNanna bainteacha aon uair a ghearrann ceann de na BCNanna bainteacha sin pionós ar rannpháirtí mar gheall ar mhainneachtain creidmheas ionlae a aisíoc in am, mar a fhoráiltear sa chomhaontú idir BCanna an Eurochórais agus na BCNanna bainteacha.

3. Déanfaidh na BCanna na gnóthachain airgeadais dá dtagraítear i míreanna 1 agus 2 a chomhthiomsú agus úsáidfear an méid comhthiomsaithe mar thoradh ar sin chun na BCanna sin a thabhaíonn na costais a bhaineann lena rannpháirtithe a chúiteamh a aisíoc. Déanfar aon ghnóthachain airgeadais nó costais a thabhóidh na BCanna as a gcuid rannpháirtithe a chúiteamh a roinnt i measc BCanna an Eurochórais de réir an scála le haghaidh shuibscríobh chaipiteal BCE.

Airteagal 22

Cearta slándála i ndáil le cistí ar fhochuntais agus le ráthaíocht in-Eurochórais

1. Chun críocha orduithe aistrithe AS a bhaineann le nós imeachta socraíochta C AS RTGS, áiritheoidh aon BC an Eurochórais a bhfuil fochuntais dá shealbhóirí DCA RTGS oscailte aige, nach féidir na hiarmhéideanna ar na fo-chuntais sin (lena n-áirítear méaduithe nó laghduithe ar an iarmhéid sin a eascraíonn as íocaíochtaí socraíochta traschórais a chreidiúnú nó a dhochar chuig an bhfo-chuntas nó uaidh nó ó chreidiúnú aistrithe leachtachta chuig an bhfo-chuntas) tráth a chuireann an AS tús le timthriall socraíochta a úsáid ach amháin chun orduithe aistrithe AS a bhaineann leis an nós imeachta socraíochta C AS RTGS sin a shocrú. Is é sin an cás in ainneoin aon imeachtaí dócmhainneachta maidir leis an sealbhóir ábhartha DCA RTGS agus in ainneoin aon bheart forfheidhmithe aonair a bhaineann le fochuntas shealbhóir sin an DCA RTGS.

2. Gach uair a aistrítear leachtacht go fochuntas shealbhóir DCA RTGS agus i gcás nach é BC an Eurochórais BC an AS, deimhneoidh BC an Eurochórais sin, ar chumarsáid ón AS (trí theachtaireacht “tús timthrialla”) iarmhéid an fhochuntais don AS ábhartha agus é sin á dhéanamh dó, ráthaíocht íocaíochta suas go dtí méid an iarmhéid áirithe seo a thabhairt do BC an AS. Beidh dearbhú tola ceangailteach ó thaobh dlí ó BC an AC i gceist le deimhniú an iarmhéid don AS go ráthóidh an BC sin íocaíocht suas le méid an iarmhéid deimhnithe don AS. Trí mhéadú nó laghdú an iarmhéid sin a dheimhniú ar orduithe aistrithe socraíochta tras-chórais AS a chreidiúnú nó a dhochar chuig an bhfochuntas nó uaidh nó aistriú leachtachta a chreidiúnú don fhochuntas, dearbhaíonn BC an Eurochórais nach é BC an AS agus BC an AS méadú nó laghdú ar an ráthaíocht i méid na híocaíochta. Beidh an dá ráthaíocht neamh-inchúlghairthe, neamhchoinníollach agus iníoctha ar an gcéad éileamh. Rachaidh an dá ráthaíocht in éag ar chumarsáid ón AS go bhfuil an socraíocht críochnaithe (trí theachtaireacht “deireadh timthrialla”).







ROINN IV

FORÁLACHA IDIRTHRÉIMHSEACHA AGUS CRÍOCHNAITHEACHA

Airteagal 23

Réiteach Díospóidí agus an dlí is infheidhme

1. I gcás díospóide idir BCanna an Eurochórais i ndáil leis an Treoirlíne seo, déanfaidh na páirtithe dá ndéantar difear iarracht an díospóid a réiteach de réir an Mheabhráin Comhthuisceana maidir le Nós Imeachta um Réiteach Díospóide laistigh den CEBC.

2. De mhaolú ó mhír 1, mura féidir díospóid a bhaineann le roinnt na gcúraimí idir Leibhéal 2 agus Leibhéal 3 a réiteach trí chomhaontú idir na páirtithe dá ndéantar difear, réiteoidh an Chomhairle Rialaithe an díospóid.

3. I gcás díospóide den chineál dá dtagraítear i mír 1, cinnfear cearta agus oibleagáidí faoi seach na bpáirtithe go príomha leis na rialacha agus na nósanna imeachta atá leagtha síos sa Treoirlíne seo. I ndíospóidí maidir le orduithe aistrithe airgid idir córais chomhpháirteacha TARGET, beidh feidhm ag dlí an Bhallstáit ina bhfuil suíochán BC Eurochórais an íocaí, ar bhealach forlíontach, ar choinníoll nach dtagann sé salach ar an Treoirlíne seo.

Airteagal 24

Treoirlíne 2013/47/AE (BCE/2012/27) a aisghairm

▼M1

1. Aisghairtear Treoirlíne BCE/2012/27 le héifeacht ón 20 Márta 2023.

▼B

2. Déanfar tagairtí don Treoirlíne aisghairthe a fhorléiriú mar thagairtí don Treoirlíne seo.

Airteagal 25

Teacht i bhfeidhm agus cur chun feidhme

1. Tiocfaidh an Treoirlíne seo i bhfeidhm an lá a dtabharfar fógra faoi do bhainc cheannais náisiúnta na mBallstát a bhfuil an euro mar airgeadra acu.

▼M1

2. Comhlíonfaidh bainc cheannais an Eurochórais an Treoirlíne seo ón 20 Márta 2023.

▼B

3. ►M1 ◄ Cuirfidh siad téacsanna na mbeart sin agus na modhanna a úsáideadh chun iad a chur i bhfeidhm in iúl don BCE faoin 19 Aibreán 2022 ar a dhéanaí. Glacfaidh bainc cheannais náisiúnta na mBallstát arb é an euro an t-airgeadra atá acu na bearta is gá chun an Treoirlíne sin a chomhlíonadh agus chun iad a chur i bhfeidhm amhail ón 20 Márta 2023.Cuirfidh siad téacsanna na mbeart sin agus na modhanna a úsáideadh chun iad a chur i bhfeidhm in iúl don BCE faoin 19 Aibreán 2022 ar a dhéanaí.

Airteagal 26

Forálacha ilghnéitheacha agus idirthréimhseacha

1. Ar an dáta a shonraítear in Airteagal 25 (2): (a) déanfar iarmhéideanna an rannpháirtí ar a chuntais TARGET2 PM a aistriú sna MCAnna ábhartha mar a shonraítear ag an rannpháirtí; (b) déanfar DCAnna TIPS de DCAnna TIPS TARGET2; (c) déanfar DCAnna T2S de DCAnna T2S TARGET2; (d) déanfar cuntais theicniúla AS RTGS, cuntais theicniúla AS TIPS agus cuntais chiste ráthaíochta AS faoi seach de chuntais theicniúla TARGET2, cuntais theicniúla AS TIPS TARGET2 agus cuntais ciste ráthaíochta TARGET2; (e) déanfar iarmhéideanna ar Chuntais Baile a aistriú sna MCAnna ábhartha mar a shonraítear ag an rannpháirtí.

2. Ní bheidh aon chaillteanas nó aon bhrabús ag rannpháirtithe mar thoradh ar aistriú iarmhéideanna de bhun mhír 1.

3. Leanfar de na hoibleagáidí laistigh den Eurochóras a eascraíonn as socraíocht íocaíochtaí idir rannpháirtithe i gcórais éagsúla chomhpháirteanna de TARGET2 de bhun Airteagal 6 de Threoirlíne 2013/47/AE (BCE/2012/27) a thaifeadadh in TARGET i gcomhréir le hAirteagal 6 den Treoirlíne seo.

4. D’ainneoin Iarscríbhinn I, Cuid I, Airteagal 5(1), pointí (d) agus (e), fanfaidh tuairimí acmhainne agus tuairimí tíre a iarrann BCanna an Eurochórais de bhun Airteagal 13 de Threoirlíne 2013/47/AE (BCE/2012/27) nó de bhun Iarscríbhinn II, Airteagal 8( 2), Iarscríbhinn IIA, Airteagal 6(2), agus Iarscríbhinn IIB, Airteagal 6(2) a ghabhann le Treoirlíne 2013/47/AE (BCE/2012/27), faoi seach, de bheith bailí chun críocha na Treoirlíne seo.

5. D’ainneoin Iarscríbhinn I, Cuid II, Airteagal 10(2), pointe (d), fanfaidh rochtain ar chreidmheas idirlae arna dheonú ag an gComhairle Rialaithe faoi théarmaí Iarscríbhinn III, mír (2)(e) a ghabhann le Treoirlíne 2013/47/AE (BCE/2012/27) de bheith bailí.

6. Leanfaidh grúpaí a aithnítear ag an gComhairle Rialaithe i gcomhréir leis an sainmhíniú ar “ghrúpa” in Iarscríbhinn II, Airteagal 1 de Threoirlíne 2013/47/AE (BCE/2012/27) de bheith á n-aithint agus á meas mar ghrúpaí baincéireachta chun críocha na Treoirlíne seo.

Airteagal 27

Seolaithe, bearta cur cun feidhme agus tuairisciú do leibhéal 1

1. Dírítear an Treoirlíne seo chuig bainc cheannais uile Eurochórais.

2. Gheobhaidh an Chomhairle Rialaithe tuarascáil ar bhonn bliantúil ó Leibhéal 2 ina mbeidh an fhaisnéis a éileoidh an Chomhairle Rialaithe d’fhonn a freagrachtaí mar Leibhéal 1 a chomhlíonadh.









IARSCRÍBHINN I

COINNÍOLLLACHA COMHCHUIBHITHE LE HAGHAIDH RANNPHÁIRTÍOCHTA I TARGET

CUID I

Téarmaí agus coinníollacha ginearálta

Airteagal 1

Raon feidhme

Rialaíonn na téarmaí agus na coinníollacha a leagtar amach i gCuid I an gaol idir [cuir isteach ainm BC] agus a rannpháirtithe i TARGET- [cuir isteach BC/tagairt tíre]. Tá feidhm ag na téarmaí agus na coinníollacha a leagtar amach i gCodanna II, III, IV, V, VI agus VII den Iarscríbhinn seo a mhéid a roghnaíonn rannpháirtithe agus a dheonaítear dóibh cuntas amháin nó níos mó a thuairiscítear sna Codanna sin. Tugtar na “Coinníollacha Comhchuibhithe” nó na “Coinníollacha” le chéile anseo feasta ar na téarmaí agus na coinníollacha a leagtar amach i gCodanna I go VII den Iarscríbhinn seo.

Airteagal 2

Foscríbhinní

1. Is cuid dhílis de na Coinníollacha seo na Foscríbhinní seo a leanas: Foscríbhinn I: Sonraíochtaí teicniúla chun orduithe aistrithe airgid a phróiseáil Foscríbhinn II: Scéim chúitimh TARGET Foscríbhinn III: Téarmaí tagartha maidir le hacmhainn agus tuairimí tíre Foscríbhinn IV: Nósanna imeachta leanúnachais gnó agus nósanna imeachta teagmhasachta Foscríbhinn V: Sceideal oibriúcháin TARGET Foscríbhinn VI: Sceideal táillí Foscríbhinn VII: Ceanglais maidir le bainistiú slándála faisnéise agus bainistíú leanúnachais gnó [Foscríbhinn VIII: Cuir isteach más gá: Liosta sainmhínithe atá leagtha amach in Iarscríbinn III a ghabhann leis an Treoirlíne]

2. I gcás aon choimhlinte nó neamhréireachta idir ábhar aon Fhoscríbhinne agus ábhar aon fhorála eile sna Coinníollacha seo, beidh an ceann deireanach i réim.

Airteagal 3

Cuir síos ginearálta ar TARGET

1. Tá struchtúr dlíthiúil ar TARGET mar iliomad córas íocaíochta comhdhéanta de na córais chomhpháirteanna de TARGET go léir, a bhfuil gach ceann acu ainmnithe mar “chóras” faoin dlí náisiúnta ábhartha lena gcuirtear Treoir 98/26/CE i bhfeidhm.

2. Cuimsítear le TARGET córais íocaíochta in euro a shocraítear in airgead bainc cheannais agus a sholáthraíonn seirbhísí bainistíochta leachtachta lárnacha, ollsocraíocht fíor-ama le haghaidh íocaíochtaí agus seirbhísí um shocraíocht AS, agus a chumasaíonn d’íocaíochtaí airgid i ndáil le socraíocht urrús agus socraíocht íocaíochtaí meandracha.

3. Soláthraíonn TARGET: (a) MCAnna chun oibríochtaí bainc ceannais a shocrú; (b) DCAnna RTGS le haghaidh ollsocraíocht fíor-ama mhórluach íocaíochtaí agus fo-chuntais más gá le haghaidh socraíochta AS; (c) DCAanna T2S le haghaidh íocaíochtaí airgid i ndáil le socraíocht urrús; (d) DCAnna TIPS chun íocaíochtaí meandracha a shocrú; agus (e) na cuntais seo a leanas le haghaidh socraíochta AS: (i) cuntais theicniúla AS RTGS; (ii) cuntais chiste ráthaíochta AS; agus (iii) cuntais theicniúla AS TIPS.

Déanfar gach cuntas i TARGET-[cuir isteach ainm BC] a shainaithint trí bhíthin uimhir chuntais uathúil a bheidh comhdhéanta de na heilimintí a ndéantar tuairisc orthu in Iarscríbhinn I, Foscríbhinn I, mír 2.

Airteagal 4

Critéir rochtana

1. Tá na cineálacha eintiteas seo a leanas incháilithe le bheith ina rannpháirtithe i TARGET-[cuir isteach tagairt BC/tíre], arna iarraidh sin: (a) institiúidí creidmheasa a bunaíodh san Aontas nó sa LEE, lena n-áirítear nuair a ghníomhaíonn siad trí bhrainse a bunaíodh san Aontas nó sa LEE; (b) institiúidí creidmheasa a bunaíodh taobh amuigh den LEE, ar choinníoll go ngníomhóidh siad trí bhrainse a bunaíodh san Aontas nó san LEE; (c) BCNanna na mBallstát agus an BCE;

ar choinníoll nach bhfuil na heintitis dá dtagraítear i bpointí (a) agus (b) faoi réir bearta sriantacha arna nglacadh ag Comhairle an Aontais Eorpaigh nó ag na Ballstáit de bhun Airteagal 65(1)(b), Airteagal 75 nó Airteagal 215 den Chonradh, a bhfuil a gcur chun bhfeidhme, dar le [TARGET [tagairt BC/tíre] tar éis an BCE a chur ar an eolas, neamh-chomhoiriúnach le feidhmiú rianúil TARGET.

2. Féadfaidh [cuir isteach ainm BC], dá rogha féin, na heintitis seo a leanas a ligean isteach mar rannpháirtithe: (a) ranna cisteáin rialtais láir nó réigiúnacha na mBallstát; (b) comhlachtaí earnála poiblí na mBallstát atá údaraithe chun cuntais a choinneáil do chustaiméirí; (c) (i) gnólachtaí infheistíochta a bunaíodh san Aontas nó sa LEE, lena n-áirítear nuair a ghníomhaíonn siad trí bhrainse a bunaíodh san Aontas nó sa LEE; agus (ii) institiúidí creidmheasa a bunaíodh taobh amuigh de LEE, ar choinníoll go ngníomhaíonn siad trí bhrainse a bunaíodh san Aontas nó sa LEE; (d) eintitis a bhainistíonn AS, agus a ghníomhaíonn sa cháil sin; agus (e) institiúidí creidmheasa nó aon cheann de na heintitis de na cineálacha atá liostaithe i bpointí (a) go (d), sa dá chás sin, i gcás ina mbunaítear iad seo i dtír a ndearna an tAontas comhaontú airgeadaíochta léi lena gceadaítear rochtain ag aon cheann de na heintitis sin ar chórais íocaíochta san Aontas faoi réir na gcoinníollacha atá leagtha amach sa chomhaontú airgeadaíochta agus ar choinníoll go bhfuil an córas dlí ábhartha atá i bhfeidhm sa tír comhionann le reachtaíocht ábhartha an Aontais.

Airteagal 5

Nós Imeachta iarratais

1. Chun a bheith ina rannpháirtí i TARGET-[cuir isteach ainm BC/tagairt tíre] beidh eintiteas mar a thuairiscítear in Airteagal 4(1) nó ina eintiteas a bhféadfar ligean isteach [cuir isteach ainm BC] faoi Airteagal 4(2) agus comhlíonfaidh sé na ceanglais seo a leanas: (a) an bonneagair TF riachtanach chun nascadh le TARGET-[cuir isteach tagairt BC/tíre] a shuiteáil, a bhainistiú, a oibriú, a mhonatóiriú agus a shábháilteacht a áirithiú agus a bheith in ann orduithe aistrithe airgid a chur faoina bhráid. Agus é sin á dhéanamh, féadfaidh rannpháirtithe iarrthacha bheith bainteach le tríú páirtithe ach is ag na rannpháirtithe iarrthacha a fhanfaidh an dhliteanas aonair. (b) na tástálacha a éilíonn [cuir isteach ainm BC] a ghnóthú; (c) más iarratasóir é ar DCA RTGS, ar DCA T2S nó ar DCA TIPS, déanfaidh sé MCA le [cuir isteach ainm BC] a shealbhú nó a oscailt; (d) tuairim um acmhainní a sholáthar san fhoirm a shonraítear i bhForscríbhinn III, mura rud é go bhfuil an fhaisnéis agus na huiríll a bheidh le soláthar sa tuairim sin um acmhainní faighte cheana ag [cuir isteach ainm BC] i gcomhthéacs eile; (e) maidir leis na heintitis dá dtagraítear in Airteagal 4(1), pointe (b) agus in Airteagal 4(2), pointe (c)(ii), tuairim tíre san fhoirm a shonraítear i bhForschríbinn III, mura rud é go bhfuil an fhaisnéis agus na huiríll atá le soláthar sa tuairim tíre sin faighte cheana ag [cuir isteach ainm BC] i gcomhthéacs eile; (f) más iarrathóir DCA TIPS, gur chloigh sé leis an scéim ACS Inst trí Chomhaontú Forleanúna um Aistriú Creidmheasa Meandrach SEPA a shíniú; (g) más iarrathóir cuntais theicniúil AS TIPS, go bhfuil fianaise curtha ar fáil aige gur cuireadh an litir nochtaithe lena taispeántar a rún le bheith ina Sásra Imréitigh agus Glanta (CSM) de chuid SCT Inst comhlíontach ar fáil don Chomhairle Eorpach um Íocaíochtaí (CEI).

2. Déanfaidh iarratasóirí iarratas ar [cuir isteach ainm BC], lena cuimsítear na doiciméid/an fhaisnéis seo a leanas ar a laghad: (a) foirmeacha bailithe sonraí tagartha, agus iad comhlíonta, arna soláthar ag [cuir isteach ainm BC]; agus (b) an tuairim um acmhainní, ma éilíonn [cuir isteach ainm BC] í, agus an tuairim tíre, má éilíonn [cuir isteach ainm BC] í”; (c) más iarrathóir DCA TIPS, fianaise gur chloigh sé leis an scéim SCT Inst; (d) má tá an t-iarratasóir ag déanamh iarratais ar nós imeachta socraíochta TIPS AS a úsáid, fianaise gur chuir sé an litir nochtaithe lena taispeántar go bhfuil sé ar intinn aige a bheith ina CSM a chomhlíonann SCT Inst ar fáil don CEI; (e) i gcás go n-ainmneoidh an t-iarratasóir gníomhaire íocaíochta, an fhianaise gur chomhaontaigh an gníomhaire íocaíochta gníomhú sa ról sin.

3. ComhlíonfaidhiI iarratasóirí atá ina rannpháirtithe TARGET cheana féin agus a dhéanann iarratas ar chuntas nua mar a thuairiscítear i: (i) gCuid III (DCA-RTGS); (ii) gCuid IV (DCA-T2S ); (iii) gCuid V (DCA-TIPS); (iv) gCuid VI (cuntas teicniúil AS RTGS); agus/nó (v) gCuid VII (cuntas teicniúil AS TIPS) forálacha mhíreanna 1 agus 2 a mhéid is ábhartha don chuntas nua a ndéantar iarratas ina leith.

4. Féadfaidh [cuir isteach ainm BC] aon fhaisnéis bhreise a mheasann sé is gá a iarraidh chun cinneadh a dhéanamh ar iarratas chun TARGET a oscailt.

5. Diúltóidh [cuir isteach ainm BC] don iarratas páirt a ghlacadh más rud é: (a) Nach eintiteas incháilithe mar a thuairiscítear in Airteagal 4(1) an t-iarratasóir nó nach eintiteas é a bhféadfar ligean isteach ag [cuir isteach ainm BC] faoi Airteagal 4(2); (b) nach gcomhlíontar ceann amháin nó níos mó de na ceanglais rannpháirtíochta dá dtagraítear i mír 1; agus/nó (c) i mheasúnú [cuir isteach ainm BC], chuirfeadh an rannpháirtíocht sin cobhsaíocht, fóntacht agus sábháilteacht fhoriomlán TARGET-[cuir isteach tagairt BC/tíre] nó aon chóras comhpháirte eile de TARGET i mbaol, nó chuirfeadh sé feidhmíocht chúraimí [cuir isteach ainm BC], mar a thuairiscítear i [déan tagairt don dlí náisiúnta ábhartha] agus i Reacht an Chórais Eorpaigh Banc Ceannais agus an Bhainc Ceannais Eorpaigh i gcontúirt, nó cruthaíonn sé rioscaí ar fhorais stuamachta.

6. Cuirfidh [cuir isteach ainm BC] a chinneadh maidir leis an iarratas a bheith rannpháirteach i TARGET-[cuir isteach ainm BC/tagairt tíre] in iúl don rannpháirtí iarrthach laistigh de mhí tar éis do [cuir isteach ainm BC] an t-iarratas a fháil. I gcás go n-iarrann [cuir isteach ainm BC] faisnéis bhreise de bhun mhír 4, cuirfear an cinneadh in iúl laistigh de mhí tar éis do [cuir isteach ainm BC] an fhaisnéis bhreise seo a fháil ón iarratasóir. Beidh cúiseanna leis an diúltú in aon chinneadh diúltaithe.

Airteagal 6

Rannpháirthithe

1. Beidh MCA amháin ar a laghad le [cuir isteach ainm BC] ag rannpháirtithe nach AS iad agus féadfaidh siad freisin DCA RTGS, DCA T2S agus/nó DCA TIPS amháin nó níos mó le [cuir isteach ainm BC] a shealbhú.

2. Beidh AS a úsáideann nósanna imeachta socraíochta RTGS AS nó nós imeachta socraíochta TIPS AS faoi réir na dtéarmaí agus na gcoinníollacha a leagtar amach sa Chuid agus sa Chuid VI nó Cuid VII, faoi seach. Féadfaidh siad MCA, DCAnna T2S agus, go heisceachtúil agus má cheadaítear iad le [cuir isteach ainm BC], DCA RTGS amháin nó níos mó a bheith acu ach amháin maidir le híocaíochtaí meandreacha a ghlanadh de bhun na scéime SCT Inst. Má tá DCA RTGS nó DCA T2S ag AS, beidh MCA amháin ar a laghad aige freisin leis an [cuir isteach ainm BC]. Sa chás go bhfuil MCA nó DCA RTGS nó DCAnna T2S amháin nó níos mó ag AS, beidh feidhm ag na Codanna faoi seach de na Coinníollacha seo freisin.

Airteagal 7

Rochtain ar chuntas rannpháirtí ag eintitis seachas an rannpháirtí

1. A mhéid is féidir ó thaobh na teicneolaíochta de, féadfaidh rannpháirtí rochtain ar a chuntais TARGET a thabhairt d’eintiteas amháin nó níos mó a ainmníonn sé, chun críocha orduithe aistrithe airgid a chur isteach agus chun gníomhaíochtaí eile a dhéanamh.

2. Maidir le horduithe aistrithe airgid arna gcur isteach nó cistí arna bhfáil ag na heintitis arna n-ainmniú ag rannpháirtí dá dtagraítear i mír 1, measfar iad a bheith curtha isteach nó faighte ag an rannpháirtí sin féin.

3. Beidh an rannpháirtí faoi cheangal ag na horduithe aistrithe airgid sin agus ag aon ghníomh eile arna dhéanamh ag an eintiteas nó na heintitis dá dtagraítear i mír 1, beag beann ar ábhar na socruithe conarthacha nó aon socruithe eile idir an rannpháirtí sin agus an t-eintiteas sin agus beag beann ar aon neamhchomhlíonadh leo.

Airteagal 8

Billeáil

1. Sainaithneoidh [cuir isteach ainm BC] ítimí inbhilleáilte de réir Foscríbhinn VI agus leithdháilfidh sé gach ceann acu ar an rannpháirtí as a dtagann an ítimí inbhilleáilte sin.

2. Déanfar aon táille is iníoctha i ndáil le hordú aistrithe airgid arna thíolacadh ag AS nó i ndáil le haistriú airgid a fhaigheann AS a mhuirearú go heisiach ar an AS sin, is cuma má úsáideann sé nósanna imeachta socraíochta AS RTGS nó DCA RTGS.

3. Leithdháilfear ítimí inbhilleáilte arna nginiúint ag gníomhaíochtaí arna nglacadh ag na heintitis ainmnithe dá dtagraítear in Airteagal 7, agus ag bainc cheannais ag gníomhú thar ceann rannpháirtí, ar an rannpháirtí sin.

4. Eiseoidh [cuir isteach ainm BC] sonraisc ar leithligh chuig an rannpháirtí as na seirbhísí ábhartha a thuairiscítear in: (i) Cuid III (DCA-RTGS); (ii) Cuid IV (DCA T2S); (iii) Cuid V (DCA TIPS); (iv) Cuid VI (nósanna imeachta socraíochta AS RTGS); agus (v) Cuid VII (nós imeachta socraíochta AS TIPS).

5. Socróidh [cuir isteach ainm BC] gach sonrasc trí dhochar díreach ar MCA atá i seilbh an rannpháirtí, mura rud é go bhfuil rannpháirtí eile ainmnithe ag an rannpháirtí i TARGET (a fhéadfaidh a bheith i TARGET-[cuir isteach ainm BC/tagairt tíre]) nó i gcóras comhpháirte eile) mar ghníomhaire íocaíochta agus go bhfuil treoir tugtha do [cuir isteach ainm BC] MCA an ghníomhaire íocaíochta sin a chur do dhochar. Ní dhéanfaidh treoir den sórt sin an rannpháirtí a scaoileadh óna oibleagáid gach sonrasc a íoc.

6. I gcás ina bhfuil gníomhaire íocaíochta ainmnithe, cuirfidh an rannpháirtí fianaise ar fáil don [cuir isteach ainm an BC] gur chomhaontaigh an gníomhaire íocaíochta gníomhú sa cháil sin.

7. Chun críocha an Airteagail seo, déileálfar ar leithligh le gach AS, fiú má oibríonn an t-eintiteas dlíthiúil céanna dhá cheann nó níos mó díobh, agus is cuma an bhfuil an AS ainmnithe faoi Threoir 98/26/CE. I gcás AS nach bhfuil ainmnithe faoi Threoir 98/26/CE, sainaithneofar é mar AS trí thagairt do na critéir seo a leanas: (a) gur socrú foirmiúil é, bunaithe ar ionstraim conarthach nó reachtach, e.g. comhaontú i measc na rannpháirtithe agus oibreoir an chórais; (b) go bhfuil ballraíocht iolrach aige; (c) go bhfuil comhrialacha agus socruithe caighdeánaithe aige; agus (d) gur córas é chun íocaíochtaí agus/nó urrúis a imréitigh, a ghlanluacháil agus/nó a shocrú idir na rannpháirtithe.

Airteagal 9

Grúpaí Billeála

1. Arna iarraidh sin don rannpháirtí, cruthóidh [cuir isteach ainm BC] grúpa billeála chun go bhféadfaidh a chomhaltaí leas a bhaint as an bpraghsáil chéimlaghdaitheach is infheidhme maidir le DCAnna RTGS. Ní fhéadfaidh an grúpa billeála a áireamh ach sealbhóirí DCA RTGS a bhaineann leis an ngrúpa baincéireachta céanna, ó chóras comhpháirte amháin nó níos mó de TARGET.

2. Ar iarratas ó shealbhóir DCA RTGS cuirfidh [cuir isteach ainm BC] sealbhóir an DCA RTGS sin le nó scriosfaidh sé é ó ghrúpa billeála a d’fhéadfadh a bheith i TARGET-[cuir isteach ainm BC/tagairt tíre] nó i gcóras comhpháirte eile de TARGET. Cuirfidh sealbhóir an DCA RTGS gach ball eile den ghrúpa billeála ar an eolas faoin iarratas sin sula ndéanfar é.

3. Sonraiscfear sealbhóirí DCA RTGS a chuimsítear i ngrúpa billeála ina n-aonair mar a leagtar amach in Airteagal 8.

Airteagal 10

Oibleagáidí [cuir isteach ainm BC] agus an rannpháirtí

1. Tairgfidh [cuir isteach ainm BC] na seirbhísí a thuairiscítear i gCodanna II, III, IV, V, VI agus VII de na Coinníollacha seo i gcás inar roghnaigh rannpháirtí cuntas dá dtagraítear ann agus gur deonaíodh dó é. Ach amháin mar a fhoráiltear a mhalairt sna Coinníollacha seo nó a cheanglaítear le dlí, úsáidfidh [cuir isteach ainm BC] gach modh réasúnach de réir na gcumhachtaí atá aige chun a oibleagáidí faoi na Coinníollacha seo a chomhlíonadh, gan toradh a ráthú.

2. Is é [cuir isteach ainm BC] an soláthróir seirbhísí de bhun na Coinníollacha seo. Measfar gur gníomhartha agus neamhghníomhartha [cuir isteach ainm BC] gníomhartha agus neamhghníomhartha na BCNanna Leibhéal 3, a nglacfaidh sé dliteanas ina leith i gcomhréir le hAirteagal 22 I. Ní chruthóidh rannpháirtíocht de bhun na gCoinníollacha seo caidreamh conarthach idir rannpháirthithe agus na BCNanna Leibhéal 3 nuair a ghníomhaíonn aon cheann acu sin ina cháil mar BCN Leibhéal 3. Maidir le treoracha, teachtaireachtaí nó faisnéis a fhaigheann rannpháirtí ón TARGET, nó a sheolann sé chuig TARGETi ndáil leis na seirbhísí a sholáthraítear faoi na Coinníollacha seo, measfar iad a bheith faighte ó nó seolta chuig [cuir isteach ainm BC].

3. Íocfaidh an rannpháirtí táillí le [cuir isteach ainm BC] i gcomhréir le hAirteagal 8.

4. Áiritheoidh an rannpháirtí go bhfuil sé nasctha go teicniúil le TARGET-[cuir isteach tagairt BC/tíre] i gcomhréir le sceideal oibriúcháin TARGET atá leagtha amach i bhFoscríbhinn V. Féadfar an oibleagáid seo a chomhlíonadh trí aonán ainmnithe dá dtagraítear in Airteagal 7.

5. Déanfaidh an rannpháirtí uiríoll agus baránta do [cuir isteach ainm BC] nach sáraíonn comhlíonadh a oibleagáidí faoi na Coinníollacha seo aon dlí, rialachán nó fodhlí is infheidhme ina leith nó aon chomhaontú atá ina cheangal air.

6. Íocfaidh an rannpháirtí aon dleachtanna stampa is infheidhme nó aon chánacha nó dleachtanna doiciméadacha eile, más infheidhme, mar aon le haon chostais eile a thabhóidh an rannpháirtí agus a chuntas TARGET á oscailt, á chothabháil nó á dhúnadh aige.

Airteagal 11

Comhar agus malartú faisnéise

1. Agus a n-oibleagáidí á gcomhlíonadh acu agus a gcearta faoi na Coinníollacha seo á bhfeidhmiú acu, comhoibreoidh [cuir isteach ainm BC] agus na rannpháirtithe go dlúth chun cobhsaíocht, fóntacht agus sábháilteacht TARGET-[cuir isteach tagairt BC/tíre] a chinntiú. Cuirfidh siad ar fáil dá chéile aon fhaisnéis nó doiciméid atá ábhartha chun a n-oibleagáidí faoi seach a chomhlíonadh agus chun a gcearta faoi seach a fheidhmiú faoi na Coinníollacha seo, gan dochar d’aon oibleagáidí rúndachta baincéireachta.

2. Bunóidh agus cothabhálfaidh [cuir isteach ainm BC] deasc tacaíochta córais chun cabhrú le rannpháirtithe maidir le deacrachtaí a thagann chun cinn i ndáil le hoibríochtaí córais.

3. Beidh faisnéis cothrom le dáta ar stádas oibríochta gach seirbhíse ar fáil ar Chóras Faisnéise TARGET (TIS) ar leathanach gréasáin tiomnaithe ar shuíomh gréasáin an BCE.

4. Féadfaidh an [cuir isteach ainm BC] teachtaireachtaí ábhartha an chórais a chur in iúl do rannpháirtithe trí theachtaireacht chraolta nó, mura bhfuil an acmhainn sin ar fáil, trí aon mhodh cumarsáide iomchuí eile.

5. Déanfaidh rannpháirtithe na foirmeacha bailithe sonraí tagartha atá ann cheana a nuashonrú go tráthúil agus cuirfidh siad foirmeacha bailithe sonraí tagartha nua faoi bhráid [cuir isteach ainm BC]. Fíoróidh na rannpháirtithe cruinneas na faisnéise a bhaineann leo agus a chuirtear isteach i TARGET-[cuir isteach tagairt BC/tíre] ag an [cuir isteach ainm BC].

6. Údararaíonn an rannpháirtí leis seo [cuir isteach ainm BC] aon fhaisnéis a bhaineann le rannpháirtithe a d’fhéadfadh a bheith ag teastáil ó na BCNanna Leibhéal 3 a chur in iúl dóibh i gcomhréir leis an gconradh a rinneadh leis na comhaontuithe NSPanna idir na BCN Leibhéal 3 agus Comhlachtaí Deimhniúcháin Chóras an Euro lena rialaítear soláthar na seirbhísí atá le soláthar ag na BCN Leibhéal 3.

7. Cuirfidh na rannpháirtithe [cuir isteach ainm BC] ar an eolas gan mhoill mhíchuí faoi aon athrú ar a gcumas dlíthiúil agus faoi aon athruithe reachtaíochta ábhartha a dhéanann difear do na saincheisteanna a chuimsítear i dtuairim na tíre a bhaineann leo, mar a leagtar amach sna téarmaí tagartha a thugtar i bhFoscríbhinn III.

8. Féadfaidh [cuir isteach ainm BC] nuashonrú nó athnuachan na dtuairimí tíre nó na dtuairimí acmhainne dá dtagraítear in Airteagal 5(1), pointí (d) agus (e) a iarraidh tráth ar bith.

9. Cuirfidh rannpháirtithe [cuir isteach ainm BC] ar an eolas láithreach má tharlaíonn teagmhas mainneachtana i ndáil leo féin nó má tá siad faoi réir bearta um chosc géarchéime nó bearta bainistithe géarchéime de réir bhrí Threoir 2014/59/AE ó Pharlaimint na hEorpa agus ón gComhairle ( 4 ) nó aon reachtaíocht choibhéiseach eile is infheidhme.

Airteagal 12

Luach Saothair Cuntas

1. Íocfar MCAnna, DCAnna agus fochuntais ag nialas faoin gcéad nó ag ráta na saoráide taisce, cibé acu is ísle, mura n-úsáidtear iad aon cheann de na nithe seo a leanas chun coinneáil: (a) cúlchistí íosta; (b) cúlchistí barrachais; (c) taiscí rialtais mar atá sainmhínithe in Airteagal 2, pointe (5) de Threoirlíne (AE) 2019/671 ón mBanc Ceannais Eorpach (BCE/2019/7) ( 5 ).

I gcás cúlchistí íosta, beidh ríomh agus íoc luach saothair sealúchas faoi rialú ag Rialachán (CE) Uimh. 2531/98 ( 6 ) ón gComhairle agus ag Rialachán (AE) 2021/378 (BCE/2021/1).

I gcás cúlchistí barrachais, beidh ríomh agus íoc luach saothair sealúchas faoi rialú ag Cinneadh (AE) Uimh. 2019/1743 ón mBanc Ceannais Eorpach (BCE/2019/31) ( 7 ).

I gcás taiscí rialtais, rialófar luach saothair sealúchas leis na forálacha a bhaineann leis na taiscí rialtais sin mar a leagtar amach in Airteagal 4 de Threoirlíne (AE) 2019/671 ón mBanc Ceannais Eorpach (BCE/2019/7).

2. Íocfar luach saothair iarmhéideanna thar oíche a shealbhaítear ar chuntas teicniúil AS TIPS nó ar chuntas teicniúil AS RTGS do nós imeachta socraíochta D an chórais choimhdigh, agus cistí ráthaíochta, lena n-áirítear iad siúd a shealbhaítear ar chuntas ciste ráthaíochta AS, ag ráta na saoráide taisce.

Airteagal 13

Bainistíocht cuntas

1. Déanfaidh rannpháirtithe monatóireacht agus bainistíocht ar an leachtacht ar a gcuntais de réir sceideal oibriúcháin TARGET mar atá leagtha amach i bhFoscríbhinn V agus déanfaidh siad réiteach ar leibhéal an idirbhirt uair amháin sa lá ar a laghad. Féadfar an oibleagáid seo a chomhlíonadh trí eintiteas ainmnithe dá dtagraítear in Airteagal 7.

2. Bainfidh an rannpháirtí úsáid as na huirlisí a sholáthraíonn [cuir isteach ainm BC] chun críche réitigh cuntas, go háirithe an ráiteas cuntais laethúil a chuirtear ar fáil do gach rannpháirtí. Féadfar an oibleagáid seo a chomhlíonadh trí eintiteas ainmnithe dá dtagraítear in Airteagal 7.

3. Cuirfidh na rannpháirtithe an [cuir isteach ainm BC] ar an eolas láithreach i gcás go dtarlóidh neamhréir i ndáil le haon cheann dá gcuntais.

Airteagal 14

Cúlchistí íosta

1. Arna iarraidh sin do rannpháirtí atá faoi réir íoscheanglais chúlchiste, déanfaidh [cuir isteach ainm BC] MCA nó DCA amháin nó níos mó a bhaineann leis an rannpháirtí sin a mharcáil i TARGET-[cuir isteach tagairt BC/tíre] mar ar seilbh chun ceanglais chúlchiste íosta a chomhlíonadh.

2. Chun ceanglais chúlchiste a chomhlíonadh, más infheidhme maidir leis an rannpháirtí, cuirfear san áireamh suim iarmhéideanna deiridh lae na gcuntas go léir atá i seilbh an rannpháirtí sin le [cuir isteach ainm BC] agus atá marcáilte chun na críche sin.

Airteagal 15

Íosteorainneacha agus uasteorainneacha

1. Féadfaidh an rannpháirtí íosteorainn agus uasteorainn a shocrú ar a MCAnna nó ar a DCAnna.

2. Féadfaidh an rannpháirtí rogha a dhéanamh fógra a fháil má sháraítear an íosteorainn nó an uasteorainn. Ina theannta sin, i gcás MCAnna nó DCAnna RTGS, féadfaidh an rannpháirtí a roghnú go spreagfaidh an sárú ordú aistrithe leachtachta riailbhunaithe.

3. Ní spreagfaidh socrú ordaithe aistrithe leachtachta seiceáil ar sáraíodh an íosteorainn nó an uasteorainn.

Airteagal 16

Grúpa monatóireachta cuntas

1. Féadfaidh sealbhóir MCA grúpa monatóireachta cuntas amháin nó níos mó a chruthú chun monatóireacht a dhéanamh ar leachtacht ar roinnt MCAnna nó DCAnna agus tiocfaidh sé chun bheith ina pháirtí ceannais d’aon ghrúpa monatóireachta cuntas a chruthaíonn sé.

2. Féadfaidh rannpháirtí aon cheann dá MCAnna nó DCAnna a osclaíodh laistigh de TARGET-[cuir isteach tagairt BC/ íre] nó aon chóras comhpháirte eile de TARGET a chur le grúpa monatóireachta cuntas amháin nó níos mó agus ar an gcaoi sin a bheith ina bhall den ghrúpa monatóireachta cuntas sin. Féadfaidh ball de ghrúpa monatóireachta cuntas tús a chur lena chuntas a bhaint den ghrúpa monatóireachta cuntas sin tráth ar bith. Cuirfidh rannpháirtí páirtí ceannais grúpa monatóireachta cuntas ar an eolas sula gcuirfidh sé cuntas leis an ngrúpa monatóireachta cuntas sin nó sula mbainfidh sé cuntas uaidh.

3. Ní bheidh ach an páirtí ceannais do ghrúpa monatóireachta cuntas in ann iarmhéideanna na gcuntas go léir a chuimsítear sa ghrúpa monatóireachta cuntas sin a fheiceáil.

4. Féadfaidh an páirtí ceannais an grúpa monatóireachta cuntas a scriosadh agus cuirfidh sé baill eile an ghrúpa monatóireachta cuntas ar an eolas roimh an scriosadh sin.

Airteagal 17

Orduithe aistrithe airgid a ghlacadh agus a dhiúltú

1. Measfar go nglacann an [cuir isteach ainm BC] le horduithe aistrithe airgid a chuireann rannpháirtithe isteach: (a) má chomhlíonann an teachtaireacht aistrithe ceanglais theicniúla TARGET a ndéantar tuairisc orthu i bhFoscríbhinn I; (b) má chomhlíonann an teachtaireacht na rialacha formáidithe agus na coinníollacha a ndéantar tuairisc orthu i bhFoscríbhinn I; (c) má éiríonn leis an teachtaireacht an seiceáil iontrála dúbailte a thuairiscítear i bhFoscríbhínn I; (d) i gcásanna inar cuireadh íocóir ar fionraí maidir lena chunta(i)s a dhochar nó má cuireadh íocaí ar fionraí maidir le creidiúnú a dhéanamh ar a chunta(i)s, fuarthas toiliú sainráite BC an rannpháirtí ar fionraí; (e) i gcásanna ina ndéantar an t-ordú aistrithe airgid mar chuid de nós imeachta socraíochta AS RTGS, go bhfuil cuntas an rannpháirtí san áireamh sa ghrúpa cuntas bainc socraíochta a d’iarr an AS sin mar atá leagtha amach i gCuid VI, Airteagal 1(7); agus (f) más rud é, más ábhartha i gcás socraíochta traschórais mar chuid de nósanna imeachta socraíochta RTGS AS, go bhfuil an AS lena mbaineann mar chuid de shocrú socraíochta traschórais mar atá leagtha amach in Airteagal 9 de Chuid VI.

2. Déanfaidh [cuir isteach ainm BC] aon ordú aistrithe airgid nach gcomhlíonann na coinníollacha a leagtar síos i mír 1 a dhiúltú láithreach. Cuirfidh [cuir isteach ainm BC] an rannpháirtí ar an eolas faoi aon diúltú d’ordú airigd aistrithe, mar a shonraítear i bhForscríbhinn I.

Airteagal 18

Orduithe aistrithe airgid a iontráil sa chóras agus a ndo-athraitheacht

1. Chun críocha na chéad abairte d’Airteagal 3(1) agus d’Airteagal 5 de Threoir 98/26/CE agus [cuir isteach forálacha dlí náisiúnta lena gcuirtear na hAirteagail seo de Threoir 98/26/CE chun feidhme]: (a) measfar gach ordú aistrithe airgid, ach amháin mar a fhoráiltear i bpointí b), c) agus d) den mhír seo, a bheith curtha isteach i TARGET-[cuir isteach tagairt BC/tíre] agus neamh-inchúlghairthe ag an nóiméad a bhfuil cuntas TARGET an rannpháirtí ábhartha curtha chun dochair; (b) meastar go ndéantar orduithe íocaíochta meandraí a bheith curtha isteach i TARGET-[cuir isteach tagairt BC/tíre] agus a bheith neamhinchúlghairthe ag an nóiméad a fhorchoimeádtar na cistí ábhartha ar DCA TIPS an rannpháirtí nó ar a chuntas teicniúil DCA TIPS; (c) i gcás idirbheart atá socraithe ar DCAnna T2S agus atá faoi réir dhá ordú aistrithe ar leith a chomhoiriúnú: (i) meastar go ndéantar orduithe aistrithe den sórt sin curtha isteach i TARGET-[cuir isteach tagairt BC/tíre] tráth ar dearbhaíodh ar Ardán T2S go gcomhlíonann siad rialacha teicniúla T2S agus meastar gur neamhinchúlghairthe iad tráth a dtugadh an stádas “comhoiriúnaithe” don idirbheart ar Ardán T2S; (ii) i gcás idirbheart a bhaineann le TLU rannpháirteach amháin a bhfuil comhpháirt comhoiriúnaithe ar leithligh aige ina seoltar orduithe aistrithe go díreach chuig an TLU rannpháirteach sin chun comhoiriúnú a dhéanamh orthu ina chomhpháirt comhoiriúnaithe ar leithligh, meastar go gcuirtear orduithe aistrithe den sórt sin isteach i TARGET-[cuir isteach tagairt BC/tíre] tráth ar dearbhaíodh iad a bheith comhlíonta le rialacha teicniúla T2S ag an TLU rannpháirteach sin agus meastar go bhfuil siad neamhinchúlghairthe tráth a dtugtar stádas “comhoiriúnaithe” don idirbheart ar Ardán T2S. Tá liosta de na TLUanna rannpháirteacha dá dtagraítear sa phointe (ii) seo ar fáil ar shuíomh gréasáin an BCE; (d) measfar orduithe aistrithe airgid i dtaca le nósanna imeachta socraíochta AS RTGS a bheith curtha isteach i gcóras comhpháirte de TARGET an chuntais atá le cur chun dochair tráth a ghlacfaidh an córas comhpháirte de TARGET sin leo agus measfar go bhfuil siad neamhinchúlghairithe ag an nóiméad sin.

2. Ní dhéanfaidh forálacha mhír 1 difear d’aon rialacha AS a shonraíonn nóiméad iontrála san AS agus/nó do-athraitheacht na n-orduithe aistrithe a chuirtear faoina bhráid ag pointe ama níos luaithe ná nóiméad iontrála na n-orduithe aistrithe AS faoi seach sa chóras comhpháirte ábhartha de TARGET.

3. Ní fhéadfar orduithe aistrithe airgid a chuimsítear in algartam a chúlghairm le linn na tréimhse ina bhfuil an t-algartam á reáchtáil.

Airteagal 19

Nósanna imeachta leanúnachais gnó agus teagmhasachta

1. I gcás teagmhais sheachtraigh neamhghnácha nó aon teagmhas eile a dhéanann difear d’idirbhearta ar chuntais TARGET, beidh feidhm ag na nósanna imeachta leanúnachais gnó agus nósanna imeachta teagmhasachta a thuairiscítear i bhFoscríbhinn IV.

2. I gcúinsí eisceachtúla féadfar sceideal oibriúcháin TARGET a athrú, agus sa chás sin cuirfear na rannpháirtithe ar an eolas trí [cuir isteach ainm BC].

3. I gcúinsí eisceachtúla féadfaidh AS iarraidh a dhéanamh ar [cuir isteach ainm BC] sceideal oibriúcháin TARGET a mhodhnú.

4. Soláthraíonn an tEurochóras Réiteach Teagmhasachta le húsáid má tharlaíonn na himeachtaí a thuairiscítear i mír 1. Beidh nasc leis an Réiteach Teagmhasachta agus a úsáid éigeantach do rannpháirtithe a mheasann [cuir isteach ainm BC] a bheith ríthábhachtach agus do rannpháirtithe a shocraíonn idirbhearta ríthábhachtacha, mar atá leagtha amach i bhFoscríbhinn IV. Féadfaidh rannpháirtithe eile, arna iarraidh sin, ceangal a dhéanamh leis an Réiteach Teagmhasachta.

Airteagal 20

Ceanglais slándála

1. Cuirfidh rannpháirtithe rialuithe slándála leordhóthanacha i bhfeidhm chun a gcórais a chosaint ar rochtain agus úsáid neamhúdaraithe. Beidh na rannpháirtithe freagrach go heisiach as rúndacht, sláine agus infhaighteacht a gcóras a chosaint go leordhóthanach.

2. Cuirfidh na rannpháirtithe [cuir isteach ainm BC] ar an eolas láithreach faoi aon teagmhas a bhaineann le slándáil ina mbonneagar teicniúil agus, nuair is iomchuí, teagmhais a bhaineann le slándáil a tharlaíonn do bhonneagar teicniúil na soláthraithe tríú páirtí. Féadfaidh [cuir isteach ainm BC] tuilleadh faisnéise a iarraidh faoin teagmhas agus, más gá, a iarraidh ar an rannpháirtí bearta iomchuí a dhéanamh chun atarlú teagmhais den sórt sin a chosc.

3. Féadfaidh [cuir isteach ainm BC] ceanglais bhreise slándála a fhorchur, go háirithe maidir le cibearshlándáil nó chun calaois a chosc, ar gach rannpháirtí agus/nó ar rannpháirtithe a mheastar a bheith an-thábhachtach ag [cuir isteach ainm BC].

4. Soláthróidh na rannpháirtithe na nithe seo a leanas do [cuir isteach ainm BC]: (i) rochtain bhuan ar a bhfianú ar chloí le riachtanais slándála críochphointe a NSP roghnaithe; agus (ii) ar bhonn bliantúil ráiteas féindeimhnithe TARGET de réir mar is gá do na cineálacha cuntas a shealbhaíonn siad agus mar a fhoilsítear ar shuíomh gréasáin [cuir isteach ainm BC] agus ar shuíomh gréasáin an BCE i mBéarla.

5. Déanfaidh [cuir isteach ainm BC] measúnú ar ráiteas (ráitis) féindeimhnithe an rannpháirtí ar leibhéal comhlíonta an rannpháirtí le gach ceann de na ceanglais atá leagtha amach i gceanglais féindeimhnithe TARGET. Liostaítear na ceanglais seo i bhFoscríbhinn VII.

6. Déanfar leibhéal comhlíonta an rannpháirtí le riachtanais fhéindeimhnithe TARGET a chatagóiriú mar seo a leanas, in ord méaditheach déine: “comhlíonadh iomlán”; “mion-neamhchomhlíonadh”; nó, “neamhchomhlíonadh mór”. Tá feidhm ag na critéir seo a leanas: sroichtear comhlíonadh iomlán nuair a shásaíonn na rannpháirtithe 100% de na riachtanais; is é mion-neamhchomhlíonadh cás ina shásaíonn rannpháirtí níos lú ná 100% ach 66% ar a laghad de na ceanglais agus is é neamhchomhlíonadh mór cás ina shásaíonn rannpháirtí níos lú ná 66% de na ceanglais. Má thaispeánann rannpháirtí nach bhfuil ceanglas sonrach infheidhme maidir leis, measfar go gcomhlíonann sé an ceanglas faoi seach chun críocha an chatagóirithe. Déanfaidh rannpháirtí nach dtagainn ar “chomhlíonadh iomlán” plean gníomhaíochta a thíolacadh a thaispeánfaidh conas atá sé ar intinn aige comhlíonadh iomlán a bhaint amach. Cuirfidh [cuir isteach ainm BC] na húdaráis mhaoirseachta ábhartha ar an eolas faoi stádas chomhlíonadh an rannpháirtí sin.

7. Má dhiúltaíonn an rannpháirtí rochtain bhuan a dheonú ar a fhianú ar chloí riachtanais slándála críochphointe a NSP roghnaithe nó mura soláthraíonn sé féindeimhniúchán TARGET, déanfar leibhéal comhlíonta an rannpháirtí a chatagóiriú mar “neamhchomhlíonadh mór”.

8. Déanfaidh [cuir isteach ainm BC] athmheasúnú ar chomhlíonadh na rannpháirtithe ar bhonn bliantúil.

9. Féadfaidh an [cuir isteach ainm BC] na bearta sásaimh seo a leanas a fhorchur ar rannpháirtithe ar measadh go raibh a leibhéal comhlíonta mar mion-neamhchomhlíonadh nó neamhchomhlíonadh mór, in ord méadaitheach déine: (a) níos mó monatóireachta: soláthróidh an rannpháirtí tuarascáil mhíosúil do [cuir isteach ainm BC], arna síniú ag feidhmeannach sinsearach, ar a dhul chun cinn maidir le dul i ngleic leis an neamhchomhlíonadh. Ina theannta sin, gearrfaidh an rannpháirtí muirear pionóis míosúil de EUR 1 000 ar gach cuntas lena mbaineann. Féadfar an beart sásaimh seo a fhorchur i gcás go bhfaighidh an rannpháirtí an dara measúnú leantach ar mhion-neamhchomhlíonadh nó measúnú ar neamhchomhlíonadh mór; (b) fionraí: féadfar rannpháirtíocht i TARGET-[cuir isteach tagairt BC/tíre] a chur ar fionraí sna himthosca a thuairiscítear in Airteagal 25 (2), pointí (b) agus/nó (c). De mhaolú ar Airteagal 25, tabharfar fógra trí mhí faoin bhfionraí sin don rannpháirtí. Gearrfaidh an rannpháirtí muirear pionóis míosúil de EUR 2 000 ar gach cuntas fionraithe. Féadfar an beart sásaimh seo a fhorchur i gcás go bhfaighidh an rannpháirtí an dara measúnú leantach ar neamhchomhlíonadh mór; (c) foirceannadh: féadfar rannpháirtíocht i TARGET-[cuir isteach tagairt BC/tíre] a chur ar fionraí sna himthosca a thuairiscítear in Airteagal 25(2), pointí (b) agus/nó (c). De mhaolú ar Airteagal 25, tabharfar fógra trí mhí don rannpháirtí. Gearrfaidh an rannpháirtí muirear pionóis breise de EUR 1 000 i leith gach cuntais fhoirceanta. Féadfar an beart sásaimh seo a fhorchur mura ndeachaigh an rannpháirtí i ngleic leis an neamhchomhlíonadh mór chun sástacht [cuir isteach ainm BC] tar éis trí mhí a bheith ar fionraí.

10. Maidir le rannpháirtithe a cheadaíonn rochtain ar a gcuntas TARGET ag tríú páirtithe, mar atá leagtha amach in Airteagal 7 agus rannpháirtithe a bhfuil sealbhóirí BIC inteagmhálacha cláraithe acu mar atá leagtha amach i gCuid III, Airteagal 2, tabharfaidh siad aghaidh ar an riosca a eascróidh as rochtain den sórt sin a cheadú, i gcomhréir leis na ceanglais slándála atá leagtha amach i míreanna 1 go 9.

Airteagal 21

Scéim chúitimh

Mura féidir ordú um aistriú airgid a shocrú ar an lá gnó céanna ar glacadh leis mar gheall ar mhífheidhm theicniúil TARGET, tairgfidh [cuir isteach ainm BC] an rannpháirtí lena mbaineann a chúiteamh de réir an nós imeachta speisialta atá leagtha síos i bhFoscríbhinn II.

Airteagal 22

Córas dliteanais

1. Agus a n-oibleagáidí á gcomhlíonadh acu de bhun na gCoinníollacha seo, beidh [cuir isteach ainm BC] agus na rannpháirtithe faoi cheangal ag dualgas ginearálta cúraim réasúnaigh i ndáil lena chéile.

2. Beidh [cuir isteach ainm BC] faoi dhliteanas dá rannpháirtithe i gcásanna calaoise (lena n-áirítear ach gan a bheith teoranta do mhí-iompar toiliúil) nó mórfhaillí, as aon chaillteanas a eascróidh as oibriú TARGET-[cuir isteach tagairt BC/tíre]. I gcásanna gnáthfhaillí, beidh dliteanas [cuir isteach ainm BC] teoranta do chaillteanas díreach an rannpháirtí, i.e. méid an idirbhirt atá i gceist agus/nó an caillteanas úis air, gan aon chaillteanas iarmhartach a áireamh.

3. Ní bheidh [cuir isteach ainm BC] faoi dhliteanas as aon chaillteanas a eascraíonn as aon mhífheidhmiú nó aon chliseadh i mbonneagar teicniúil (lena n-áirítear bonneagar ríomhaireachta, cláir, sonraí, feidhmchláir nó líonraí [cuir isteach ainm BC]), má tharlaíonn mífheidhmiú nó cliseadh den sórt sin in ainneoin gur ghlac [cuir isteach ainm BC] na bearta sin is gá le réasún chun an bonneagar sin a chosaint ar mhífheidhmiú nó ar chliseadh, agus chun iarmhairtí an mhífheidhmithe nó an chliste sin a réiteach (lena n-áirítear ach nach bhfuil teoranta do nósanna imeachta leanúnachais gnó agus teagmhasachta dá dtagraítear i bhFoscríbhinn IV a thionscnamh agus a chríochnú).

4. Ní bheidh [cuir isteach ainm BC] faoi dhliteanas: (a) a mhéid is gurb é an rannpháirtí is cúis leis an gcaillteanas; nó (b) má eascraíonn an caillteanas ó theagmhais sheachtracha nach raibh neart réasúnach ag [cuir isteach ainm BC] orthu (force majeure).

5. D’ainneoin na [cuir isteach forálacha dlí náisiúnta is infheidhmne] chun feidhme, beidh feidhm ag míreanna 1 go 4 a mhéid is féidir dliteanas [cuir isteach ainm BC] a eisiamh.

6. Glacfaidh [cuir isteach ainm BC] agus na rannpháirtithe gach beart réasúnach agus indéanta chun aon damáiste nó caillteanas dá dtagraítear san Airteagal seo a mhaolú.

7. Agus cuid dá chuid oibleagáidí nó gach ceann dá chuid oibleagáidí faoi na Coinníollacha seo á gcomhlíonadh aige, féadfaidh [cuir isteach ainm BC] tríú páirtithe a choimisiúnú ar a son, go háirithe soláthraithe teileachumarsáide nó líonra eile nó eintitis eile, más gá sin chun oibleagáidí [cuir isteach ainm BC] a chomhlíonadh] nó más gnáthchleachtas margaidh é. Beidh oibleagáid [cuir isteach ainm BC] teoranta do roghnú agus do choimisiúnú cuí aon tríú páirtithe den sórt sin agus beidh dliteanas [cuir isteach ainm BC] teoranta dá réir. Chun críocha na míre seo, ní mheasfar gur tríú páirtithe iad na BCNanna Leibhéal 3

Airteagal 23

Fianaise

1. Mura bhforáiltear a mhalairt sna Coinníollacha seo, déanfar gach teachtaireacht a bhaineann le horduithe aistrithe airgid amhail deimhnithe dochair nó creidmheasanna, nó teachtaireachtaí ráitis, idir [cuir isteach ainm BC] agus na rannpháirtithe, tríd an NSP ábhartha.

2. Glacfar le taifid leictreonacha nó i scríbhinn de na teachtaireachtaí arna gcoimeád ag [cuir isteach ainm BC] nó ag an NSP ábhartha mar mhodh fianaise ar na híocaíochtaí arna bpróseáil trí [cuir isteach ainm BC]. Glacfar leis an leagan sábháilte nó an leagan clóite den teachtaireacht bhunaidh NSP mar mhodh fianaise, beag beann ar fhoirm na teachtaireachta bunaidh.

3. Má theipeann ar nasc rannpháirtí leis an NSP, úsáidfidh an rannpháirtí na bealaí malartacha chun teachtaireachtaí a tharchur mar a a aontaíodh le [cuir isteach ainm BC]. I gcásanna den sórt sin, beidh an luach fianaise céanna ag an leagan sábháilte nó clóite den teachtaireacht arna táirgeadh ag [cuir isteach ainm BC] agus a bhí ag an teachtaireacht bhunaidh, beag beann ar a foirm.

4. Coinneoidh [cuir isteach ainm BC] taifid iomlána ar orduithe aistrithe airgid a chuireann rannpháirtithe isteach agus ar íocaíochtaí a fhaigheann siad ar feadh tréimhse [cuir isteach tréimhse a cheanglaítear leis an dlí náisiúnta ábhartha] ón am a gcuirtear na horduithe aistrithe airgid sin isteach agus a fhaightear na híocaíochtaí sin, ar choinníoll go gcumhdóidh na taifid iomlána sin cúig bliana ar a laghad le haghaidh aon rannpháirtí i TARGET atá faoi réir aireachais leanúnaigh de bhun bearta sriantacha arna nglacadh ag Comhairle an Aontais Eorpaigh nó ag na Ballstáit, nó níos mó má éilítear le rialacháin shonracha é.

5. Glacfar le leabhair agus taifid [cuir isteach ainm BC] féin mar mhodh fianaise ar aon oibleagáidí a bhaineann leis na rannpháirtithe agus ar aon fhíorais agus teagmhais a bhfuil na páirtithe ag brath orthu.

Airteagal 24

Fad agus gnáthfhoirceannadh rannpháirtíochta agus dúnadh cuntas

1. Gan dochar d’Airteagal 25, beidh rannpháirtíocht i TARGET-[cuir isteach tagairt BC/tíre] ar feadh tréimhse éiginnte.

2. Féadfaidh rannpháirtí aon cheann díobh seo a leanas a fhoirceannadh tráth ar bith agus fógra 14 lá gnó a thabhairt ina thaobh, mura rud é go gcomhaontaíonn sé tréimhse fógra níos giorra le [cuir isteach ainm BC]. (a) a rannpháirtíocht iomlán i TARGET-[cuir isteach tagairt BC/tíre]; (b) ceann amháin nó níos mó dá DCAnna, cuntais theicniúla AS RTGS agus/ nó cuntais theicniúla AS TIPS ; (c) ceann amháin nó níos mó dá MCAnna, ar choinníoll go leanann sé de bheith ag cloí le hAirteagal 6.

3. Féadfaidh [cuir isteach ainm BC] aon cheann díobh seo a leanas a fhoirceannadh tráth ar bith agus fógra trí mhí a thabhairt ina thaobh, mura gcomhaontaíonn sé tréimhse fógra níos giorra leis an rannpháirtí ábhartha: (a) rannpháirtíocht iomlán rannpháirtí i TARGET-[cuir isteach tagairt BC/tíre]; (b) ceann amháin nó níos mó de DCAnna aonair ,cuntais theicniúla RTGS AS nó cuntais theicniúla TIPS AS rannpháirtí; (c) ceann amháin nó níos mó de MCAnna rannpháirtí, ar choinníoll go leanann sé MCA amháin ar a laghad a shealbhú.

4. Ar fhoirceannadh rannpháirtíochta, fanfaidh na dualgais rúndachta atá leagtha síos in Airteagal 28 i bhfeidhm ar feadh tréimhse cúig bliana a thosóidh le dáta an fhoirceanta.

5. Ar fhoirceannadh rannpháirtíochta, dúnfaidh [cuir isteach ainm BC] cuntais TARGET uile an rannpháirtí lena mbaineann i gcomhréir le hAirteagal 26.

Airteagal 25

Fionraí agus foirceannadh urghnách rannpháirtíochta

1. Déanfar rannpháirtíocht rannpháirtí i TARGET-[cuir isteach tagairt BC/tíre] a fhoirceannadh láithreach gan fógra roimh ré nó a chur ar fionraí má tharlaíonn ceann de na teagmhais mhainneachtana seo a leanas: (a) tionsnamh imeachtaí dócmhainneachta; agus/nó (b) níchomhlíonann an rannpháirtí na critéir rochtana atá leagtha síos in Airteagal 4 a thuilleadh.

Chun críocha na míre seo, ní cháileoidh bearta um chosc géarchéime nó bearta um bainistíocht géarchéime de réir bhrí Threoir 2014/59/AE i gcoinne rannpháirtí go huathoibríoch mar thionsnamh imeachtaí dócmhainneachta.

2. Féadfaidh [cuir isteach ainm BC] rannpháirtíocht rannpháirti i TARGET-[cuir isteach tagairt BC/tíre] a fhoircheannadh gan fógra a thabhairt roimh ré nó an rannpháirtíocht sin a chur ar fionraí más rud é: (a) go dtarlaíonn teagmhas mainneachtana amháin nó níos mó (seachas iad siúd dá dtagraítear i mír 1); (b) go bhfuil sárú ábhartha déanta ag an rannpháirtí ar aon cheann de na Coinníollacha seo; (c) go mainníonn an rannpháirtí aon oibleagáid ábhartha a chur i gcrích i ndáil le [cuir isteach ainm BC]; (d) go scoirfidh an rannpháirtí de chomhaontú bailí a bheith aige le NSP chun an nasc riachtanach le TARGET a sholáthar; (e) go dtarlaíonn aon teagmhas eile a bhaineann le rannpháirtíocht, a chuirfeadh, i measúnú [cuir isteach ainm BC], bagairt ar chobhsaíocht, fhóntacht agus shábháilteacht fhoriomlán TARGET-[cuir isteach tagairt BC/tíre] nó aon chóras comhpháirte eile de TARGET, nó a chuirfeadh feidhmíocht chúraimí [cuir isteach ainm BC] i mbaol mar a thuairiscítear i [déan tagairt don dlí náisiúnta ábhartha] agus i Reacht an Chórais Eorpaigh Banc Ceannais agus an Bhainc Ceannais Eorpaigh, nó a chruthaíonn rioscaí ar fhorais stuamachta; (f) go ndéanann BCN rochtain an rannpháirtí ar chreidmheas idirlae a chur ar fionraí nó a fhoirceannadh, lena n-áirítear uathchomhthaobhacht, de bhun Chuid II, Airteagal 13; agus/nó (g) go bhfuil an rannpháirtí eisiata ó nó go scoirfidh sé ar dhóigh eile de bheith ina bhall de cheann de Ghrúpa Dúnta Úsáideoirí an NSP.

3. Agus a lánrogha á fheidhmiú aige faoi mhír 2, cuirfidh [ainm BC isteach] san áireamh, inter alia, tromchúis an teagmhais mainneachtana nó na teagmhas a luaitear i bpointí (a) go (c) d’Airteagal 2.

4. I gcás go gcuirfidh [cuir isteach ainm BC] rannpháirtíocht rannpháirtí i TARGET-[cuir isteach tagairt BC/tíre] ar fionraí nó go ndéanfaidh sé an rannpháirtíocht sin a fhoirceannadh faoi mhíreanna 1 nó 2, cuirfidh [cuir isteach ainm BC] na BCanna eile agus sealbhóirí cuntais PM i ngach ceann de chórais chomhpháirteanna de TARGET ar an eolas gan mhoill mhíchuí – trí bhíthin teachtaireacht craolta, faoin bhfionraí nó faoin bhfoirceannadh sin. Measfar gur eisíodh an teachtaireacht sin ó BC baile an rannpháirtí faoi seach.

5. A luaithe a gheobhaidh na rannpháirtithe teachtaireacht a eisítear faoi mhír 4, measfar go bhfuil siad curtha ar an eolas faoi fhoirceannadh/fhionraí rannpháirtíocht rannpháirtí i TARGET- [cuir isteach tagairt BC/tíre] nó i gcóras comhpháirte eile de TARGET. Íocfaidh na rannpháirtithe aon chaillteanais a eascróidh as ordú aistrithe airgid a chur isteach chuig rannpháirtithe a bhfuil a rannpháirtíocht curtha ar fionraí nó a fhoirceannadh má rinneadh an t-ordú aistrithe airgid sin i TARGET-[cuir isteach tagairt BC/tíre] tar éis an teachtaireacht a fháil.

Airteagal 26

Cuntais TARGET a dhúnadh ag [cuir isteach ainm BC] ar an rannpháirtíocht a fhoirceannadh

Ar fhoirceannadh rannpháirtíocht rannpháirtí i TARGET-[cuir isteach tagairt BC/tíre] de bhun Airteagal 24 nó Airteagal 25, dúnfaidh [cuir isteach ainm BC] cuntais TARGET an rannpháirtí lena mbaineann, tar éis dó aon orduithe aistrithe airgid scuaine a shocrú nó a dhiúltú, agus úsáid a bhaint as a chearta gealltáin agus fritháirimh faoi Airteagal 27.

Airteagal 27

Cearta gealltáin agus fritháirimh [cuir isteach ainm BC]

1. [Cuir isteach más infheidhme: Beidh gealltán ag [cuir isteach ainm BC] maidir le hiarmhéideanna creidmheasa an rannpháirtí atá ann cheana agus a bheidh ann sa todhchaí ar a chuntais TARGET, agus ar an gcaoi sin déanann sé aon éileamh reatha agus aon éileamh sa todhchaí a eascróidh as an gcaidreamh dlíthiúil idir na páirtithe a chomhthaobhú] (a) [cuir isteach más infheidhme: Aistreofar éilimh rannpháirtí atá ann cheana agus a bheidh ann i leith [cuir isteach ainm BC] agus a eascróidh as iarmhéid creidmheasa ar an gcuntas TARGET chuig [cuir isteach ainm BC] mar chomhthaobhacht, i.e. mar aistriú muiníneach, le haghaidh aon éilimh [cuir isteach ainm BC] atá ann cheana nó a bheidh ann i gcoinne an rannpháirtí a éiríonn as an [cuir isteach tagairt don socrú a chuireann na Coinníollacha seo chun feidhme]. Bunófar an chomhthaobhacht sin toisc na cistí a bheith curtha chun sochair do chuntais TARGET an rannpháirtí agus dá thoisc sin amháin.] (b) [Cuir isteach más infheidhme: Beidh muirear foluaineach ag [cuir isteach ainm BC] thar iarmhéideanna creidmheasa an rannpháirtí atá ann cheana nó a bheidh ann ar a chuntais TARGET, agus ar an gcaoi sin déanfaidh sé aon éilimh atá ann cheana nó a bheidh ann agus a eascróidh as an gcaidreamh dlíthiúil idir na páirtithe, a chomhthaobhú.]

2. [Cuir isteach más infheidhme: Beidh an ceart dá dtagraítear i mír 1 ag [cuir isteach ainm BC] fiú mura bhfuil a éilimh ach teagmhasach nó mura bhfuil siad dlite fós.]

3. [Cuir isteach más infheidhme: Admhaíonn an rannpháirtí leis seo, ag gníomhú dó ina cháil mar shealbhóir cuntas TARGET, gealltán a chruthú i bhfabhar [cuir isteach ainm BC], ar osclaíodh an cuntas sin leis; is éard a bheidh san admháil seo soláthar sócmhainní atá curtha in ngeall do [cuir isteach ainm BC] dá dtagraítear faoin dlí [cuir isteach aidiacht náisiúnta ábhartha]. Geallfar go neamh-inchúlghairthe, agus gan aon teorainn, aon mhéideanna a íoctar isteach i gcuntais TARGET a bhfuil a n-iarmhéid curtha i ngeall toisc gur íocadh isteach iad agus toisc sin amháin, mar urrús comhthaobhachta chun na hoibleagáidí urraithe a chomhlíonadh go hiomlán.]

4. Nuair a tharlaíonn: (a) teagmhas mainneachtana, dá dtagraítear in Airteagal 25(1); nó (b) aon teagmhas mainneachtana eile nó aon teagmhas dá dtagraítear in Airteagal 25(2) as ar eascair foirceannadh nó fionraí rannpháirtíocht an rannpháirtí, d’ainneoin tús a bheith curtha le haon imeachtaí dócmhainneachta i leith rannpháirtí agus d’ainneoin aon sanndh, astú breithiúnach nó astú eile nó diúscairt chearta an rannpháirtí nó diúscairt ina leith, cuirfidh dlús láithreach agus uathoibríoch le gach oibleagáid atá ag an rannpháirtí,

gan fhógra roimh ré agus gan gá le ceadú roimh ré ó aon údarás, ionas go mbeidh sé dlite láithreach. Ina theannta sin, déanfar oibleagáidí frithpháirteacha an rannpháirtí agus [cuir isteach ainm BC] a fhritháireamh go huathoibríoch i gcoinne a chéile, agus íocfaidh an páirtí a bhfuil an méid féichiúnais is airde aige an difríocht leis an bpáirtí eile.

5. Tabharfaidh [cuir isteach ainm BC] fógra go pras don rannpháirtí faoi aon fhritháireamh de bhun mhír 4 tar éis don fhritháireamh sin a bheith déanta.

6. Féadfaidh [cuir isteach ainm BC] gan fógra roimh ré dochar a dhéanamh do chuntas TARGET an rannpháirtí de mhéid ar bith a dhlíonn an rannpháirtí do [cuir isteach ainm BC] agus a eascraíonn as an gcaidreamh dlíthiúil idir an rannpháirtí agus [cuir isteach ainm BC].

7. Ní dhéanfaidh forálacha an Airteagail seo aon cheart, gealltán, muirear éilimh nó cuntais fritháirimh a chruthú a leith cuntais TARGET seo a leanas a úsáideann AS: (a) cuntais TARGET a úsáidtear de réir na nósanna imeachta socraíochta AS faoi Chuid VI nó faoi Chuid VII; (b) cuntais TARGET arna sealbhú ag AS faoi Chodanna II go V, i gcás nach leis an AS na cistí a choinnítear sna cuntais sin ach go gcoinnítear iad thar ceann a gcustaiméirí nó go n-úsáidtear iad chun orduithe aistrithe airgid a shocrú thar ceann a gcustaiméirí.

Airteagal 28

Rúndacht

1. Coinneoidh [cuir isteach ainm BC] gach faisnéis íogair nó rúnda faoi rún, lena n-áirítear nuair a bhaineann an fhaisnéis sin le híocaíocht, faisnéis theicniúil nó eagraíochtúil an rannpháirtí, rannpháirtithe ón ngrúpa céanna nó chustaiméirí an rannpháirtí, mura rud é gur thug an rannpháirtí nó a chustaiméir thoiliú i scríbhinn leis an bhfaisnéis sin a nochtadh [cuir isteach an frása seo a leanas más infheidhme faoin dlí náisiúnta: nó mura rud é go bhfuil nochtadh den sórt sin ceadaithe nó riachtanach faoin dlí [cuir isteach aidiacht a bhaineann le hainm tíre].

2. De mhaolú ar mhír 1, aontaíonn an rannpháirtí nach measfar gur faisnéis faoi rún í, faisnéis um aon ghníomh a dhéantar faoi Airteagal 25.

3. De mhaolú ar mhír 1, aontaíonn an rannpháirtí go bhféadfaidh [cuir isteach ainm BC] faisnéis íocaíochta, theicniúil nó eagraíochtúil maidir leis an rannpháirtí, rannpháirtithe ón ngrúpa céanna nó custaiméirí an rannpháirtí a fuarthas le linn oibriú TARGET-[cuir isteach tagairt BC/tíre] a nochtadh do: (a) BCanna eile nó tríú páirtithe a bhfuil baint acu le hoibriú TARGET-[cuir isteach tagairt BC/tíre], a mhéid is gá chun feidhmiú éifeachtach TARGET nó chun faireachán a dhéanamh ar risíocht an rannpháirtí nó a ghrúpa baincéireachta; (b) BCanna eile d’fhonn na hanailísí is gá a dhéanamh ar oibríochtaí margaidh, feidhmeanna beartais airgeadaíochta, cobhsaíocht airgeadais nó comhtháthú airgeadais; nó (c) údaráis mhaoirseachta, réitigh agus formhaoirseachta na mBallstát agus an Aontais, lena n-áirítear BCanna, a mhéid is gá sin chun a gcúraimí poiblí a chomhlíonadh, agus ar choinníoll nach bhfuil sé neamhréir leis an dlí is infheidhme.

4. Ní bheidh [cuir isteach ainm BC] faoi dhliteanas as iarmhairtí airgeadais agus tráchtála an nochta a dhéanfar i gomhréir le mír 3.

5. De mhaolú ar mhír 1 agus ar choinníoll nach féidir leis sin, cibé acu go díreach nó go hindíreach, an rannpháirtí nó custaiméirí an rannpháirtí a shainaithint, féadfaidh [cuir isteach ainm BC] faisnéis íocaíochta a úsáid, a nochtadh nó a fhoilsiú maidir leis an rannpháirtí nó le custaiméirí an rannpháirtí chun críocha staidrimh, staire, eolaíochta nó chun críocha eile i bhfeidhmiú a fheidhmeanna poiblí nó feidhmeanna eintiteas poiblí eile a nochtar an fhaisnéis dóibh.

6. Ní féidir faisnéis a bhaineann le hoibriú TARGET-[cuir isteach tagairt BC/tíre] a raibh rochtain ag rannpháirtithe uirthi, a úsáid ach chun na gcríoch atá leagtha síos sna Coinníollacha seo. Coinneoidh na rannpháirtithe an fhaisnéis sin faoi rún, mura rud é gur thug [cuir isteach ainm BC] a thoiliú i scríbhinn le nochtadh. Cinnteoidh na rannpháirtithe go mbeidh aon tríú páirtithe a ndéanann siad cúraimí a eisfhoinsiú, a tharmligean nó a ligean ar fhochonradh dóibh, agus a bhfuil nó a bhféadfadh tionchar a bheith acu ar chomhlíonadh oibleagáidí na bpáirtithe faoi na Coinníollacha seo, faoi cheangal ag na ceanglais rúndachta san Airteagal seo.

7. Údarófar [cuir isteach ainm BC], d’fhonn orduithe aistrithe airgid a shocrú, na sonraí riachtanacha a phróiseáil agus a aistriú chuig an NSP.

Airteagal 29

Cosaint sonraí, sciúradh airgid a chosc, bearta riaracháin nó sriantacha agus saincheisteanna gaolmhara

1. Measfar go bhfuil rannpháirtithe ar an eolas faoina gcuid oibleagáidí go léir a bhaineann le reachtaíocht maidir le cosaint sonraí agus comhlíonfaidh siad na hoibleagáidí go léir orthu a bhaineann leis an reachtaíocht sin agus beidh siad in ann an comhlíonadh sin a thaispeáint do na húdaráis inniúla. Measfar go bhfuil na rannpháirtithe ar an eolas faoina n-oibleagáidí go léir a bhaineann le reachtaíocht maidir le cosc ar sciúradh airgid agus maoiniú sceimhlitheoireachta, gníomhaíochtaí núicléacha atá leathadh-íogair agus forbairt na gcóras seachadta arm núicléach, agus comhlíonfaidh siad na hoibleagáidí uile sin, go háirithe i dtéarmaí bearta iomchuí a chur chun feidhme maidir le haon íocaíochtaí a chuirtear do dhochar nó do shochar a gcuntais TARGET. Cinnteoidh na rannpháirtithe go gcuirfear ar an eolas iad faoi bheartas aisghabhála sonraí a NSP roghnaithe sula dtéann siad i mbun an chaidrimh chonarthaigh leis an NSP.

2. Údaraíonn na rannpháirtithe do [cuir isteach ainm BC] aon fhaisnéis a bhaineann leo a fháil ó aon údarás airgeadais nó maoirseachta nó comhlacht trádála, cibé acu náisiúnta nó eachtrannach é, más gá an fhaisnéis sin chun go mbeidh an rannpháirtí rannpháirteach i TARGET-[cuir isteach tagairt BC/tíre].

3. Comhlíonfaidh na rannpháirtithe, agus iad ag gníomhú mar sholáthraí seirbhíse íocaíochta íocóra nó íocaí, na ceanglais go léir a eascróidh as bearta riaracháin nó sriantacha a fhorchuirtear de bhun Airteagal 75 nó Airtegal 215 den Chonradh agus a bhfuil siad faoina réir, lena n-áirítear iad siúd maidir le fógra agus/nó cead a fháil ó údarás inniúil i ndáil le hidirbhearta a phróiseáil. Ina theannta sin: (a) nuair is é [cuir isteach ainm BC] soláthraí seirbhíse íocaíochta rannpháirtí ar íocóir é: (i) tabharfaidh an rannpháirtí an fógra riachtanach nó gheobhaidh sé toiliú thar ceann an bhainc ceannais a éilítear go príomha fógra a thabhairt nó toiliú a fháil, agus soláthróidh sé fianaise do [cuir isteach ainm BC] gur thug sé fógra nó go bhfuair sé toiliú; (ii) ní dhéanfaidh an rannpháirtí aon ordú aistrithe airgid chun cistí a aistriú chuig cuntas atá i seilbh eintitis nach é an rannpháirtí é, isteach i TARGET go dtí go bhfaighidh sé deimhniú ó [cuir isteach ainm BC] gur tugadh an fógra riachtanach nó go bhfuair soláthróir seirbhíse íocaíochta an íocaí an toiliú nó go bhfuarthas é thar a cheann; (b) nuair is [cuir isteach ainm BC] soláthraí seirbhíse íocaíochta rannpháirtí ar íocaí é, tabharfaidh an rannpháirtí an fógra riachtanach nó gheobhaidh sé toiliú thar ceann an bhainc ceannais a éilítear go príomha chun fógra a thabhairt nó toiliú a fháil, agus déanfaidh sé fianaise a sholáthar don [cuir isteach ainm BC] go ndearna sé fógra nó go bhfuair sé toiliú.

Chun críocha na míre seo, beidh leis na téarmaí “soláthraí seirbhíse íocaíochta”, “íocóir” agus “íocaí” na bríonna a shanntar dóibh sna bearta riaracháin nó sriantacha is infheidhme.

Airteagal 30

Fógraí

1. Ach amháin mar a fhoráiltear a mhalairt sna Coinníollacha seo, seolfar gach fógra a éilítear nó a cheadaítear de bhun na gCoinníollacha seo leis an bpost cláraithe, leis an fhacsamhail, trí mhodhanna leictreonacha, má chomhaontaítear é sin go déthaobhach nó ar shlí eile i scríbhinn. Cuirfear fógraí do [cuir isteach ainm BC] faoi bhráid cheann na [cuir isteach roinn na gcóras íocaíochta nó an t-aonad ábhartha BC] de [cuir isteach ainm BC], [cuir seoladh ábhartha BC san áireamh] nó chuig [cuir isteach seoladh BIC an BC]. Seolfar fógraí chuig an rannpháirtí ag an seoladh, an uimhir facs nó a sheoladh BIC de réir mar a thugann an rannpháirtí le fios ó am go ham don [cuir isteach ainm BC] iad.

2. Chun a chruthú gur seoladh fógra, is leor a chruthú gur seoladh an fógra go fisiciúil nó go leictreonach chuig an seolaí ábhartha

3. Scríobhfar gach fógra i [cuir isteach an teanga náisiúnta ábhartha agus/nó i “mBéarla”].

4. Beidh na rannpháirtithe faoi cheangal ag gach foirm agus doiciméad [cuir isteach ainm BC] a líon agus/nó a shínigh siad, lena n-áirítear ach gan a bheith teoranta d’fhoirmeacha bailithe sonraí tagartha, dá dtagraítear in Airteagal 5(2), pointe (a), agus faisnéis arna soláthar faoi Airteagal 11(54), a cuireadh isteach de réir mhíreanna 1 agus 2 agus a gcreideann [cuir isteach ainm BC] le réasún a fuarthas ó na rannpháirtithe, a bhfostaithe nó a ngníomhairí.

Airteagal 31

Caidreamh conarthach le NSP

1. D’fhonn treoracha agus teachtaireachtaí a sheoladh chuig nó a fháil ó TARGET, caithfidh rannpháirtithe: (a) conradh a thabhairt i gcrích le NSP faoi chuimsiú an chonartha lamháltais leis an NSP sin d’fhonn nasc teicniúil a bhunú le TARGET [cuir isteach tagairt BC/tíre]; nó (b) nasc a dhéanamh trí aonán eile a chuir conradh é féin le NSP i gcrích faoi chuimsiú a chonartha lamháltais leis an NSP sin.

2. Beidh an caidreamh dlíthiúil idir rannpháirtí agus an NSP á rialú go heisiach ag téarmaí agus coinníollacha an chonartha a tugadh i gcrích eatarthu.

3. Ní bheidh na seirbhísí atá le soláthar ag NSP mar chuid de na seirbhísí a bheidh le déanamh ag [cuir isteach ainm BC] i leith TARGET.

4. Ní bheidh [cuir isteach ainm BC] faoi dhliteanas as aon ghníomhartha, earráidí nó easnaimh de chuid NSP (lena n-áirítear a stiúrthóirí, a fhoireann agus a fhochonraitheoirí) nó as aon ghníomhartha, earráidí nó easnaimh tríú páirtithe a roghnaíonn rannpháirtithe chun rochtain a fháil ar líonra NSP.

Airteagal 32

Nós Imeachta leasuithe

Féadfaidh [cuir isteach ainm BC] na Coinníollacha seo, lena n-áirítear na Foscríbhinní, a leasú go haontaobhach. Fógrófar leasuithe ar na Coinníollacha seo, lena n-áirítear na Foscríbhinní, trí [cuir isteach modh ábhartha fógartha]. Measfar gur glacadh le leasuithe mura ndéanann an rannpháirtí agóid go sainráite laistigh de 14 lá tar éis dó a bheith curtha ar an eolas faoi na leasuithe sin. Sa chás go ndéanann an rannpháirtí agóid in aghaidh an leasaithe, tá an [cuir isteach ainm BC] i dteideal rannpháirtíocht an rannpháirtí sin i TARGET-[cuir isteach tagairt BC/tíre] a fhoirceannadh agus aon cheann dá chuntais TARGET a dhúnadh.

Airteagal 33

Cearta tríú páirtithe

1. Ní dhéanfaidh rannpháirtithe aon chearta, leas